recursal/SuperWikiNEXT-32B huggingface dataset:
**創譯**（英文：Transcreation）係翻譯同埋市場營銷行業用到嘅一個技巧。創譯即係「創作」同「翻譯」嘅合併，目的係將一段訊息用另一種語文同文化再創造返出嚟，嚟達到相同嘅效果。

唔少跨國公司都會用到創譯嘅技巧，因為佢哋要喺唔同地區賣同一款產品。佢哋會先諗好一啲產品名同埋宣傳口號，之後叫唔同語文嘅翻譯幫佢哋將啲口號創譯做目標語文。

辭源
--

英文「transcreation」係「translate」（翻譯）同「create」（創作）嘅合體。「創譯」顧名思義亦係「創作」同「翻譯」嘅合體，係英文「transcreation」轉化做中文嘅結果。

創譯同翻譯
-----

翻譯係一個將一件作品由一種語文轉做另一種語文嘅過程。一般嚟講，翻譯嘅目的係幫某一個語言文化嘅人去睇明一篇喺另一種語文生成嘅作品。視乎翻譯嘅目的，翻譯嘅風格同技術可以嚴謹到逐字逐句噉對譯，亦可以寬鬆到以段落為單位去將原文意思傳達畀目標語文嘅新讀者。

創譯比寬鬆嘅翻譯再進取多一步。創譯嘅目的唔係幫讀者理解原文嘅意思，而係喺目標文化裡面重新創作過件作品嚟達到同原作相同嘅效果，所以實際上嘅內容同原作嘅關係會更加鬆，而創譯作品對目標文化嘅敏銳度亦要高過翻譯。亦因為噉，所以創譯一般都只會俾翻譯師將外語作品創譯成自己母語，而盡量避免由自己母語譯做外語。

創譯係本地化嘅一種延伸，但同本地化唔同。本地化嘅目的係將產品嘅內容用另一種語言表達返出嚟，好似將軟件嘅介面由一種語文譯做另一種語文，同時轉換埋曆法、文化元素噉，本地化之後嘅作品要忠於原著嘅每一個部分。而創譯呢，就要跳出原著嘅框框嚟達到同原著相同嘅目的。一般嚟講，產品內容要本地化，但係宣傳攻略就應該創譯。

技巧
--

創譯嘅目的係拎住原著嘅目的，喺另一種文化度表現返出嚟。由於創譯嘅過程又有「翻譯」又有「創作」，所以創譯嘅出發點唔只要有件原著，仲要知道創譯嘅目的，同埋要定義創譯作品點先算成功。例如要創譯一句廣告口號，就要諗定目的喺某個地區向某個年齡層嘅人推銷一種產品，有幾多人睇個廣告、幾多人落單買嘢就算成功。

創譯嘅技術重點係要搞啱個「感覺」。好嘅創譯作品，可以喺目標文化度帶出同原著喺原生文化一樣嘅感覺。要搞得掂個感覺，創譯者就要好清楚瞭解目標文化嘅規矩、禮節、創作風格等等。所以，創譯嘅時候，要盡可能請母語係目標語文而唔係原著語文嘅翻譯師。翻譯師喺創譯嘅時候要諗到目標語文有啲咩笑點，有啲咩文化禁忌，有啲咩時人時事要留意。

創譯除咗翻譯之外，仲包含埋廣告、營銷嘅技能，所以創譯嘅人力成本通常高過翻譯。

用途
--

用創譯技巧嚟做市場營銷嘅，一般係跨國公司。佢嘅會用創譯嚟統籌喺唔同文化賣同一系列產品嘅策略，噉一間大公司嘅總部高層就唔使喺每個地區用唔同方法賣唔同嘅嘢，可以中央管理。

有時唔同地區嘅法律、標準同行規，亦令到跨國公司需要用到創譯，因為啱一個地區嘅產品描述或者廣告去到另一個地區可能犯法，例如金融產品相關嘅廣告。又或者係宗教原因，令到一個廣告需要改頭換面去迎合目標文化。

示例
--

哈利寶（Haribo）熊仔糖嘅廣告口號係創譯嘅好例子。口號德文原文係「*Haribo macht Kinder froh – und Erwachsene ebenso*」（哈利寶令小朋友開心，大人都係），譯做英文就變咗「*Kids and grown-ups love it so – the happy world of Haribo*」（細路同大人都鍾意，哈利寶開心世界），保留「細路」、「大人」、「哈利寶」、同「開心」嘅概念，但係語序唔同晒，因為要喺兩種語文都押韻。

好嘅創譯有時要大膽保留原文，索性唔翻譯。例如麥當勞嘅《I'm lovin' it》口號，翻譯嘅難度相當高，因為唔可以踩到其他文化嘅禁忌。喺母語唔係英文但英文程度普遍高嘅地區，佢哋會索性沿用英文口號。

參考
--

1. 1 2 3  "What is Transcreation - María Godoy - Srta. Red Blog". *Srta. Red* (英國英文). 2016-07-11. 喺2019-07-11搵到.
2. 1 2 3 4  〈本地化翻译还是创译〉 (PDF) (中國中文). This Is Alpha. 原著 (PDF)喺2019-07-11歸檔. 喺2019-07-11搵到.
3. 1 2  Stibbe, Matthew. "Translation vs. Transcreation". *www.articulatemarketing.com* (英國英文). 喺2019-07-11搵到.
4. 1 2 3  〈什么是创译(Transcreation)？\_瑞科上海翻译公司〉. *www.locatran.com*. 原著喺2020-03-15歸檔. 喺2019-07-11搵到.
5. 1 2  "Creative translation: four examples of transcreation (good and bad)". *translate plus* (美國英文). 2017-12-13. 喺2019-07-11搵到.`{{cite web}}`: CS1 maint: url-status (link)
**電子旅行授權書** (英文：Electronic Travel Authorization，簡稱 **ETA**)，又叫做**電子旅行證**，係一種跨國旅行用嘅牌照，主要都係發畀啲免簽證嘅遊客。

背景
--

由2000年代開始，大家開始喺各行各業電子化，其中去旅行嘅手續亦都唔例外。有啲政府因為想事先睇過遊客嘅基本資料，所以推出咗呢個計劃。咁樣，遊客又慳到時間，政府有可以事先知道入境嘅係咩人。一般淨係免簽證國家嘅遊客，先可以用ETA嚟入境。

### 電子旅行授權書 vs. 電子簽證

首先，電子旅行授權書係畀已經唔使簽證嘅人入境，而電子簽證就係等同一份電子化嘅簽證。

電子旅行授權書一般寬鬆過電子簽證，分別包括：

* **時間長度**
	+ 電子簽證通常只係適合短期嘅旅行，通常係30或者60日
	+ 電子旅行授權書通常都會比較長時間，例如12個月，同埋彈性會大啲
* **入境次數**
	+ 電子簽證通常都係一次性嘅文件
	+ 只要係喺份文件嘅時限之内，電子旅行授權書一般都容許多過一次入境

唔同地區
----

下列國家已知需要對外國旅客進行登記：

### 澳洲

澳洲有兩種唔同嘅計劃，Electronic Travel Authority 係畀北美洲同亞洲國家，而 eVisa 就係畀歐洲國家。雖然名唔同，但係呢兩個方案事實上都係幾乎一模一樣：

* 申請嘅人一定唔可以有案底或者結核病
* 如果批嘅話，就可以做任何同旅行或者公幹有關嘅出入境
* 批嘅時限係12個月，其中一次過入境嘅逗留時間最長係3個月

### 加拿大

除咗美國公民以外，嚟自其他免簽證地區嘅旅客都可以用電子旅行授權書嚟入境加拿大。如果係搭飛機入境加拿大嘅話，就一定要事先做定，而經陸路或水路入境嘅就冇需要咁做。

其中對於巴西、保加利亞、同羅馬尼亞嘅公民，如果過去10年之內攞到過加拿大嘅訪客簽證，就可以直接用電子旅行授權書入境。任何有一份有效加拿大簽證嘅人，就唔需要另外再申請ETA。爾三個國家嘅公民，如果有有效嘅美國非移民簽證，就唔需要有加拿大簽證嚟申請ETA。唯一嘅分別就係一定要搭飛機入境，否則要繼續靠普通簽證。

### 香港

印度國民喺免簽證咁入香港之前，一定要事先申請預註冊 (PAR)。如果唔成功，就一定要申請返適當嘅簽證入境。

任何喺中華民國出世或者係中華民國公民嘅人，當入境去香港嘅時候，都可以用佢哋嘅民國護照嚟申請入境許可（通行簽證）落地。除此之外，佢哋亦都可以選擇用臺胞證嚟入境香港。

### 印度

自從2014年以嚟，世界上大多數國家嘅旅行者，都可以攞到去印度嘅 ETA。應該方案也於2015改為電子旅遊簽證（ETV）。

### 斯里蘭卡

去斯里蘭卡嘅旅客喺入境之前一定要事先攞到 ETA。除咗少數已經豁免咗 ETA 嘅國家之外，大部分嘅其他國家都一定要事先有簽證。

### 美國

大部分喺豁免簽證計劃之下嘅旅客，如果係通過搭飛機嚟入境美國，就要先攞到 ESTA，否則就唔需要。如果旅客係有加拿大護照、英國屬土公民護照、密克羅尼西亞聯邦、馬紹爾群島、或者帛琉嘅護照嘅話，就完全唔需要攞 ESTA。

睇埋
--

* 簽證

參考
--

1. ↑  "Electronic System for Travel Authorization". US Customs and Border Protection.
2. ↑  "Difference between ETA and visa Canada".
3. ↑  "Electronic Travel Authority (Subclass 601)". Department of Immigration and Border Protection. 原著喺2017-12-12歸檔.
4. ↑  "Frequently Asked Questions (FAQs) for Electronic Travel Authority (subclass 601)". Australian Embassy, Republic of Korea. 原著喺27 September 2013歸檔. 喺25 September 2013搵到.
5. ↑  "eVisitor (subclass 651)". Department of Immigration and Border Protection. 原著喺10 December 2017歸檔. 喺30 August 2015搵到.
6. ↑  〈瞭解電子旅行証（eTA）〉. 加拿大政府. 喺2018-04-21搵到.
7. 1 2  "Canada's new entry rules for Brazilian, Bulgarian and Romanian citizens". 加拿大政府. 喺2018-04-21搵到.
中世紀一件藝術品
**中世紀**（粵拼：zung1 sai3 gei2），又稱為**中古時代**（粵拼：zung1 gu2 si4 doi6），係歐洲歷史嘅一個時代（主要係西歐），由西羅馬帝國滅亡開始計算，直到東羅馬帝國滅亡為止，大概係公元476年－1453年。

中世紀呢段時期係歐洲文明嘅低潮，因為當時嘅歐洲冇一個強而有力嘅政權嚟統治。地方上封建堡主各自割據，戰爭多多，令到成個歐洲嘅文明長期停滯。所以一啲歐洲歷史學家都會形容中世紀係**黑暗時代**（粵拼：hak1 am3 si4 doi6）。

歷史
--

隨住西羅馬帝國滅亡，西歐陷入咗地方割據時期。呢啲割據勢力版圖裏面，以法蘭克王國勢力最大。公元6世紀法蘭克吞併咗而家嘅德國南部同意大利北部，成為法蘭克王國。到咗公元843年，法蘭克王國內亂，分裂成而家嘅法國、德國同意大利北面。

呢三個國家命運各有唔同。東法蘭克王國喺13世紀演變成法蘭西王國。東法蘭克王國就喺951年進佔意大利北部，重進軍埋羅馬，逐漸演變成「神聖羅馬帝國」。

而早喺公元6世紀，位處羅馬嘅教廷又建立咗「教皇國」，控制咗西歐嘅文化教育，只准傳播神學，科學理論要嚴格控制，重設立宗教裁判所懲罰異端。而且為咗對抗位處中東嘅伊斯蘭教國家，教廷發動咗八次十字軍東征。

中世紀係喺十字軍東征後慢慢結束。地中海一帶出現咗一批商業城市，好似威尼斯、佛羅倫斯等等。對外貿易又將一啲新技術帶嚟歐洲，例如火藥、造紙術等等。武器嘅改良後來畀人用嚟消滅各個割據勢力。因為商業發達，歐洲文明重新復興，展開咗文藝復興，好多商業文化亦都由此而嚟。

睇埋
--

* 封建制度
* 黑死病
* 伊斯蘭文明
* 成吉思汗
* 城堡
* 拜占庭帝國
* 歐洲黑暗時代
* 奇幻
**想像共同體** (英文：Imagined Community)，或者叫**想像嘅共同體**，係美國學者本尼迪克特·安德森 (英文：Benedict Anderson) 為咗分析民族主義而創造嘅概念。想像嘅共同體比起現實嘅共同體唔一樣，因爲現實嘅共同體係建立喺成員之間每日面對面嘅互動。安德森相信民族係社會建構嘅共同體，而想像嘅共同體，就係知道自己係呢個團體嘅一部分嘅人，所想像出嚟嘅結構。

安德森嘅出名作品《想像的共同體》，深入咁說明咗呢個概念。呢本書首先喺1983年出版，跟住之後喺1991年同2006年分別再版。

起源
--

根據安德森嘅講法，想像共同體嘅創造唔能夠冇咗「印刷資本主義（英文：Print capitalism）」。因為資本主義嘅企業家為咗最大限度咁增加銷售量，會用當地嘅地方語言嚟出版佢哋嘅書同各樣媒體。喺歐洲歷史之中，呢個過程取代咗以前以拉丁文為基礎嘅書面語，俾普羅大眾都能夠理解當中嘅内容。

結果，用當地語言嘅讀者，會通過共同嘅書寫，能夠同原本因為用唔同方言而唔能交流嘅人嚟溝通，所以浮現出共同嘅論述。安德森論證歐洲第一波嘅民族國家，就係由佢哋印刷自己嘅民族語言期間而形成。

民族主義
----

根據安德森嘅理論，民族主義出現嘅主要原因係大量白話讀寫嘅出現，令到用某啲書面語（例如拉丁文）嘅特權同重要性下跌。白話讀寫嘅運動，幫助咗廢除神權同埋世襲君主統治嘅觀念；印刷出版資本主義嘅出現（「資本主義嘅聚斂，同埋印刷技術、曆法、時計、同語言標準化，都喺出版嘅書同埋日報入面體現到」）—工業革命嘅開始，都對所有現象嘅發生有影響。

當安德森嘗試為民族主義嚟定義嘅時候，佢提出咗三個悖論：

1. 對民族嘅觀點：
	1. 歷史學家眼中，係客觀同埋現代
	2. 民族主義支持者眼中，係主觀同埋古代
2. 民族嘅特徵：
	1. 喺社會文化上，形式好普遍
	2. 喺具體表現上，係獨一無二嘅
3. 民族主義：
	1. 喺理論層面，非常缺乏同埋唔融貫
	2. 喺實際層面，非常有力量

安德森講到無名戰士墓嚟作為民族主義嘅例子。無論呢個墓係空嘅，抑或係有未知嘅殘骸，個別嘅民族都會支持呢類型嘅紀念館，並且聲稱呢個戰士係屬於佢哋嘅。無論呢個無名士兵嘅實際來源係點嚟，呢個民族已經將佢哋嘅想像共同體，寄託咗喺呢位無名士兵上面。

民族作為想像共同體
---------

安德森定義民族為一個想像共同體。根據佢所指出嘅概念，民族「係想像嘅，因為即使一個民族最細嘅成員，佢哋從來都唔會聽過好多佢哋大部分嘅同胞嘅名，更加唔會見過面或者識佢哋。不過，佢哋兩個人嘅心目中，都依然會有佢哋係互相連結嘅呢個概念」。

共同體嘅成員可能永遠唔會面對面咁認識每一個成員，不過佢哋仍然能夠有類似嘅利益，亦都會意識到，佢哋都係屬於同一個民族嘅一份子。民族成員喺佢哋心目中，有一個好親密嘅心理意象，例如：當你嘅「想像共同體」參與類似奧運之類嘅大型事件嘅時候，你會同你其他嘅民族成員，分享作為同一個民族嘅感覺。
仲有，民族係一個共同體，因為「即使喺每個民族內部，有可能存在一啲普遍嘅唔平等同埋剝削，但係民族總係被想像為一個又深刻又平等嘅同志情誼。最終，喺過去兩個世紀之中，正正係呢種友愛關係，令到數以百萬計嘅人甘願成為民族，去屠殺其他人或者甘心咁去送死」。

內容同影響
-----

安德森之所以提出佢嘅理論，係因為佢感覺無論係馬克思主義定係自由主義，呢啲理論都冇辦法充分咁解釋到民族主義。

安德森、Ernest Gellner、同埋 Eric Hobsbawm 都屬於「歷史主義」或者「現代主義」嘅民族主義學派，佢哋假定民族同民族主義係一個現代性嘅產物，而且係為咗某啲經濟同政治嘅目的，先至被創造出嚟。呢個學派同原生論嘅支持者對立，因為原生論係相信，民族係自從人類歷史嘅早期就已經存喺。想像共同體可以被睇成為一種社會建構論，同 Edward Said 嘅"想像地域"(英文：Imagined geographies) 概念相提並論。

安德森同 Gellner 或者 Hobsbawm 唔同，因為佢對民族主義嘅觀念並冇敵意。佢唔認為民族主義喺全球化嘅世界入面，係陳舊嘅事物，反為覺得民族主義之中嘅烏托邦元素係有價值嘅。

根據 Harald Bauder，想像共同體嘅概念喺今時今日嘅語境，仍然同民族國家嘅框架，有高度嘅關係。佢亦都明確咁表達同國內或者國外政策有關嘅認同，例如對於移民或者遷移政策嘅認同。根據 Euan Hague：「安德森提議民族作為想像共同體嘅概念，已經變成（喺佢書中所呈現嘅）回顧地域思想嘅標準。」。

即使「想像共同體」呢個術語喺被創造嘅時候，係特別用嚟講關於民族主義，但係佢哋依家已經被廣泛咁使用，幾乎同「利益共同體」嘅概念通用。例如，「想像共同體」亦都可以用嚟講唔同基於性傾向嘅共同體，又或者關於環保議題嘅覺醒。

攷
-

1. 1 2 3  Anderson, Benedict R. O'G. (1991). *Imagined communities: reflections on the origin and spread of nationalism* (第Revised and extended.版). London: Verso. pp. 6–7. ISBN 978-0-86091-546-1. 原先內容歸檔喺2021-02-26. 喺5 September 2010搵到.
2. ↑  "The Nationalism Project: Books by Author A-B". *nationalismproject.org*.
3. ↑  Interview with Benedict Anderson by Lorenz Khazaleh 互聯網檔案館嘅歸檔，歸檔日期2009年3月10號，. University of Oslo website
4. ↑  Bauder, H. (2011) Immigration Dialectic: Imagining Community, Economy and Nation. Toronto: University of Toronto Press. [未記頁數]
5. ↑  "Benedict Anderson" (PDF). 原先內容歸檔 (PDF)喺2015-04-14. 喺15 December 2015搵到.
6. ↑  Ross, C. (2012). Imagined communities: initiatives around LGBTQ ageing in Italy. *Modern Italy*, 17(4), 449-464. doi:10.1080/13532944.2012.706997
7. ↑  Beck, U 2011, "Cosmopolitanism as Imagined Communities of Global Risk", *American Behavioral Scientist*, 55, 10, pp. 1346-1361, Academic Search Complete, EBSCOhost, viewed 2 February 2013.

出面網頁
----

* 本土香港──誰想像嘅共同體？ - 陳婉容Wayback Machine嘅版面存檔備份
星加坡華人以福建人居多，其次係潮州人，但係廣東話喺星加坡依然一直都佔有一席之地。由20世紀初嘅星加坡粵劇開始，到後嚟香港演藝文化影響，再加上部分星加坡華人本身祖籍廣東，令到廣東話喺星加坡民間仍然享有一定地位同流行度。近年，由於星加坡嘅雙語教育政策着重英語，加上「講華語運動」，所以佢哋講嘅好多時候都係華語或者英語。不過同其他華人羣體相比，星加坡嘅廣東人家庭喺維持祖籍母語方面依然較為成功。

另外，近年新加坡政府一啲推廣政府政策（例如係方言電視劇同節目，特別係針對建國一代同埋武漢肺炎疫情期間嘅宣傳），當中除咗部份當地藝人會用廣東話演出之外（例：洪慧芳、張耀棟、向雲），有時仲會有政府官員（例：傅海燕、王乙康、楊莉明）粉墨登場，仲有廣東話對白。

廣東話通行地區
-------

星加坡廣東人以前主要聚居喺橋南路牛車水（英文：Chinatown）一帶，變相令到廣東話成為該區嘅通行語言。而粵劇嘅大本營（戲院街）亦喺嗰度。

星加坡嘅粵劇
------

由19世紀末到20世紀60年代，星加坡粵劇相當蓬勃，尤其是20世紀初，牛車水有一條戲院街專演粵劇，靚元亨、馬師曾、陳非儂（中文：陳非儂）等人都長期喺新加坡嘅劇團出演。新靚就（關德興），亦都係喺新加坡開始學戲，而梁醒波（中文：梁醒波）老豆梁悅係星加坡嘅紅伶，在星加坡出世嘅梁醒波後來都出咗名，變咗著名嘅州府老倌，到1930年代尾先嚟香港發展。

廣東話作為家用語言
---------

雖然廣東裔只佔嘅星加坡華人嘅15%，但係喺保持祖籍母語方面就反而比其他祖籍嘅華人更加成功。截至2000年，廣東話依然係廣東人家庭入面最多人用嘅語言，有36.2%嘅廣東裔家庭仍然最常用粵語，隨後為華語（32.0%）同埋英文（28.4%）。反之，華語已經成為咗福建人同潮州人最常用嘅家用語言，淨係得返29%嘅福建人同25.7%嘅潮州人仲保持到自己嘅語言。縱使受到嚟至「講華語運動」嘅壓力，星加坡廣東人依然堅持到繼續講廣東話，而喺屋企嘅語言使用習慣依然喺咁多個華人羣體入面較為平均。但係隨住老一輩嘅離去，廣東話作為家用語言嘅地位亦難免會慢慢逝去。

### 廣東裔移民比例

雖則呢個現象背後嘅原因未明，但係其中一個可能性係星加坡嘅廣東裔移民有份拉高廣東話嘅使用率。同其他華人羣體相比，廣東裔羣體之中有較為多喺國外出世嘅人，有22%嘅廣東人係喺星加坡以外嘅地方出世。而呢啲喺國外出世嘅人主要嚟至馬來西亞（12.7%）、中國（4.7%）同香港（3.5%）。相比之下，得11.8%嘅福建人同12.1%嘅潮州人唔係喺星加坡出世。

星加坡藝人演繹具一定知名度嘅廣東話作品
-------------------

### 針對香港市場嘅作品

* 陳潔儀曾經推出過幾張廣東話專輯，包括《麻醉》同《揭曉》，另外亦曾經喺《妙手仁心II》裏面演出。
* 林俊傑部分歌曲有推出廣東話版本，例如佢嘅首本名曲《江南》，仲有同蔡卓妍合唱嘅《小酒窩》。
* 許美靜曾經推出過幾張廣東話專輯，包括《好美靜》同《一場朋友》，而佢嘅一曲《明知故犯》亦曾經全港熱播，更令佢攞到1997年香港電台頒發嘅十大中文金曲獎**。**

### 部分星加坡有用廣東話嘅本土作品

* 《健康那些事》
* 《吃飽沒？》系列 - 除咗劇集部分對白用廣東話之外，《吃飽沒？2》嘅主題曲亦係由陳潔儀唱嘅廣東歌《指引》
* 《好世謀》系列

政策倡議
----

有啲人主張星加坡政府放鬆對廣東話嘅管制。佢哋會覺得，本土嘅電影、戲劇、文學若果混合星加坡華人日常使用嘅各個漢語系語言，唔單止可以令作品嘅語言更多姿多彩，而且更真實咁樣去呈現星加坡華人嘅生活。

不過，政府對於喺政策宣傳以外，對於講廣東話或者其他中文語言嘅進一步放寬就有所保留。例如，喺2021年，電影《梅艷芳》上映嗰陣，就只能上映配音版本，就算有人向政府請願要求都被拒絕。有人就批評，呢套電影既係描述梅艷芳生平，又穿插佢嘅廣東經典金曲，華語放映版本並唔真實。

睇埋
--

* 星加坡華人
* 粵劇
* 粵語流行曲
* 粵語片
* 馬來西亞粵語

參考
--

1. 1 2 3 4  趙曉彤 (2018-03-08). 〈【01周報．喺香港講廣東話（4）】禁絕方言的新加坡 英培安：望放鬆管制〉. 《香港01》 (香港中文). 喺2021-07-28搵到.
2. 1 2  黄伟曼, 文 /. 〈部长与"阿姐"级艺人拍多语言短片 鼓励年长者接种疫苗 | 早报〉. *www.zaobao.com.sg* (英文). 喺2021-07-28搵到.
3. ↑  〈【旅遊氣泡】新加坡部長練廣東話 拍片推廣旅遊氣泡 - 香港經濟日報 - TOPick - 新聞 - 特寫〉. *topick.hket.com*. 喺2021-07-28搵到.
4. ↑  Lee, Edmond Eu Fah (2000). "Profile of the Singapore Chinese Dialect Groups" (PDF). *Social Statistics Section, Singapore Department of Statistics*. 喺2024-04-02搵到.`{{cite web}}`: CS1 maint: url-status (link)
5. ↑  〈RTHK Memory 第20屆十大中文金曲頒獎禮音樂會 1〉. 《RTHK Memory 第20屆十大中文金曲頒獎禮音樂會 1》. 喺2021-07-28搵到.
6. ↑  "meWATCH". *meWATCH* (英文). 喺2021-07-13搵到.
7. ↑  〈《梅艷芳》齋講普通話？新加坡千人請願爭取加開粵語場「梅姐一生都講廣東話 華語配音好唔真實」〉 (臺灣中文). 2021-11-19. 喺2021-12-23搵到.
8. ↑  〈《梅艳芳》下周四登狮城 粉丝请愿原音放映 | 早报〉. *www.zaobao.com.sg* (簡體中文). 喺2021-12-23搵到.
**西烏克蘭人民共和國** (烏克蘭文：Західноукраїнська Народна Республіка) 係一個曾經由1918至1919年期間，喺東歐出現嘅國家。佢控制咗依家屬於烏克蘭西部嘅地區，首都係利維夫。

歷史
--

喺1918年11月嘅《康邊停戰協定》入面，奧匈帝國解體。之後，喺帝國嘅烏克蘭人地區，成立咗西烏克蘭人民共和國。到1919年1月，國家簽咗《烏克蘭統一協定》，正式同烏克蘭人民共和國合并，組成咗一個完整獨立嘅烏克蘭國。

但係，波蘭當時亦聲稱，西烏克蘭國嘅地方係屬於佢自己嘅。到1919年7月，波蘭成功控制國家嘅大部分地方，國家成為咗流亡政府。喺1920年，烏克蘭人民共和國同波蘭達成協議，同意用西烏克蘭國嘅土地嚟換外交承認，令西烏克蘭國嘅流亡政府把幾火，同烏克蘭嘅政府割席。個流亡政府一路到1923年正式解體。

政治
--

西烏克蘭人民共和國嘅人民委員會，主要係由當地嘅東儀天主教引導。喺意識形態上，屬於中間偏左，因為大部分嘅代表都支持自由主義或者社會主義。

睇埋
--

* 烏克蘭人民共和國
* 南斯拉夫

攷
-

1. ↑  "Ukrainian Unity Day: Informational materials for Ukrainian communities". Ukraine World Congress.
2. ↑  Armstrong, John (1963). *Ukrainian Nationalism*. 紐約: 哥倫比亞大學出版社. pp. 18–19.
**左垣家塾**，堂號**式穀**，係天寶行梁經國嘅房系祠堂兼家族嘅攴攴齋，即係家塾，喺廣州黃埔村榮西里7號，係清朝嘉慶年間起嘅磚、木、石結構建築。家塾坐東向西，三間兩進，有大院同「寶田裕後」牌坊。建築總面闊12.32米，總進深23.7米，佔地291.98平方米。

建築
--

**大門**門廊闊4.9米，深1.5米，有三級石梯。花崗石板高到門額包門框，門額道有「**左垣家塾**」四隻楷體字。兩翼青磚石腳，石刻花飾。**頭一進**用紅方磚鋪地，院裡邊嘅天井係用花崗石條板。

**門廳**深3米，後檐柱係方石柱，花籃石柱礎。屏門柱係園木柱，花籃石柱礎。

**庭院**深8.9米，棟個「寶田裕後」牌坊。

**牌坊**用花崗石柱，花籃石柱礎，高7.8米。中門阔3.3米，總闊10米。博古紋直脊，兩級琉璃瓦頂。有荷花拱日紋飾，額上邊有「**寶田裕後**」四隻隸書字。中門两面抱鼓石。

**正廳**前廊深2.2米，正廳深7.5米。硬山頂，灰塑博古紋襯正直脊，前後鑊耳封火山牆。碌灰筒瓦，琉璃瓦當滴水剪邊，樑架、步樑同柱頭樑出頭，樑架同駝峰雕花。四邊青磚石腳牆體。四級石梯，方石柱，架方石樑，福字石駝峰。硬山頂，鑊耳封火牆，山牆外牆頭有灰塑，金柱係圓木柱，花籃石柱礎。

攷
-

1. ↑  陳建華 等, 編 (2008). 《廣州市文物普查彙編·海珠區卷》. 廣州: 廣州出版社. p. 343. ISBN 978-7-80731-659-6.
**乂丁巨人**ngaai6 ding1 geoi6 jan4（Ettin，又或者Etten）係一種蘇格蘭地區傳說中﹑有幾個頭嘅巨人。佢哋源自北歐神話嘅約頓巨人（Jötunn，又叫冰霜巨人），尤其係同樣性情狂暴、身形龐大嘅山巨人。

由於技術問題，好多早期嘅電子遊戲（例如Ultima系列）都會將乂丁巨人整成有兩個頭嘅怪物。所以打後嘅作品都當乂丁巨人剩係得兩個頭，中文都直接譯做「雙頭巨人」。但其實喺民間傳說，乂丁巨人大多數都有3至9個頭。

紅髮乂丁巨人嘅傳說
---------

乂丁巨人所養嘅怪物
紅髮乂丁巨人（英文：The Red Ettin）嚟自愛爾蘭嘅巴利岡（Ballygan），佢有三個頭，仲有一個養咗好多綿羊山羊同豬嘅牧場。巨人養咗一種兩個頭、四隻角嘅怪物，幫佢看守住牧場。

乂丁巨人嘅嗅覺好靈敏。只要有人匿埋喺附近，巨人就即刻可以搵到佢哋。當捉到啲人嗰陣，佢就會威脅要將佢哋個心挖出來，夾麵包食。不過只要答到三條問題，就可以走得甩。

>  「有啲咩係用唔完嘅？」
> 
> 
> 「有啲咩係愈細愈危險嘅？」
> 
> 
> 「喺咩情況下，死物會載住生物？」 
> 
> 

如果答唔到啱嘅答案嘅話，就會俾巨人用槌敲擊，即刻變成石柱。

故事嘅主角為咗拯救俾巨人變成石柱嘅哥哥，佢帶住一個媽媽畀佢、受祝嘅麵包去紅髮乂丁巨人嘅城堡。途中佢遇到一個老婆婆，囈主角分少少麵包俾佢。樂於助人嘅主角應承咗佢嘅要求。老婆婆就現出佢嘅真身，精靈。精靈送咗一支魔杖俾主角，話俾佢知乂丁巨人嗰三條問題嘅答案。

到咗目的地之後，乂丁巨人就問嗰三條問題。主角就根據精靈嘅指引，依次答出「碗」「橋」「一艘船載人出海嗰陣」三個答案。巨人就即刻冇曬力，趴咗喺度。主角就攞起巨人嘅斧頭，將佢嘅三個頭斬落嚟。

之後，主角就救咗俾巨人困住咗嘅貴族仔囡，當中就包括聖高隆嘅門徒、蘇格蘭王馬爾康·聖科倫巴嘅公主。主角唔單止救咗公主，仲用魔杖解救變咗石柱嘅哥哥。後嚟，主角同蘇格蘭王嘅公主結婚，佢嘅哥哥亦都同其中一個貴族個囡相愛，過住永遠幸福快樂嘅生活。

睇埋
--

呢幅畫描繪雷神托爾（Þórr；右手邊）同冰霜巨人（左手邊）大戰。
* 巨人
* 冰霜巨人
* 百臂巨人
* 拿非利人

參考
--

1. ↑  健部伸明 (2008年02月19日). 《怪物大全》. 奇幻基地. ISBN 978-986-6712-13-5.
**國際消費者權益日**（粵拼：gwok3 zai3 siu1 fai3 ze2 kyun4 jik1 jat6；英文：**World Consumer Rights Day**）係一個保護國際地區嘅消費者權益嘅日子，一般喺每年嘅3月15號先至搞嘅活動。

史
-

### 背景

由於現代工業化喺度猛咁發展，加上嗰啲生產嘅技術已經越嚟越新，搞到好多消費品都出咗嚟，而消費市場就成日魚龍混雜（唔知嗰樣嘢係堅定流嘅），結果搞出咗好多同消費意外同難有關嘅大龍鳳出嚟。搞到消費者嘅權益有得震就冇得瞓。而國際消費者協會就喺1960年正式成立咗。

### 提出舉辦

喺1962年3月15號，嗰時嘅美國總統約翰甘迺迪喺眾議院入面發佈咗一份按消費者賬單權（英文：Consumer Bill of Rights）嘅協議嚟保護消費者嘅權益。而消費者權益協會嘅發言人——晏華化造就提出咗遵守世界各地嘅消費者權益，話要成立「國際消費者權益日」。結果喺1983年3月15號嗰日開始，眾議院正式通過決議，將每年嘅3月15號定為「國際消費者權益日」。

意義
--

美國嘅眾議院之所以開呢個主題日，係因為宣傳國際消費者嘅聯盟組織同推廣佢嘅活動，嚟睇實嗮喺全世界範圍入面同維護消費者權益有關方面嘅工作。重希望喺全世界各個國家入面要搞好呢方面嘅努力同埋合作。

註
-

1. ↑  Brobeck, Stephen (1997). *Encyclopedia of the consumer movement*. Santa Barbara, Calif. [u.a.]: ABC-Clio. p. 176. ISBN 0874369878.

睇多啲
---

* Sim, Foo Gaik (1991). *IOCU on record : a documentary history of the International Organization of Consumers Unions, 1960-1990*. Yonkers, N.Y.: Consumers Union. ISBN 0890435316.

出面網頁
----

* 國際消費者權益日嘅官方網站 （英文）
* 國際消費者權益日嘅官方網站 （西班牙文）
幾何學嘅**佩多不等式**，係關連兩個三角形嘅不等式，以唐。佩多(Don Pedoe)嚟命名。

呢個不等式指出：如果第一個三角形嘅邊長係 {\displaystyle a,b,c}，面積係 {\displaystyle f}，第二個三角形嘅邊長係 {\displaystyle A,B,C}，面積係 {\displaystyle F}，咁：

{\displaystyle A^{2}(b^{2}+c^{2}-a^{2})+B^{2}(a^{2}+c^{2}-b^{2})+C^{2}(a^{2}+b^{2}-c^{2})\geq 16Ff}，
等式成立嘅條件係當且只當兩個三角形係一對相似三角形，對應邊成比例；
  
亦即係 {\displaystyle a/A=b/B=c/C}。

證明
--

* + 由海倫公式，兩個三角形嘅面積可用邊長表示為

{\displaystyle 16f^{2}=(a+b+c)(a+b-c)(a-b+c)(b+c-a)=(a^{2}+b^{2}+c^{2})^{2}-2(a^{4}+b^{4}+c^{4})}
{\displaystyle 16F^{2}=(A+B+C)(A+B-C)(A-B+C)(B+C-A)=(A^{2}+B^{2}+C^{2})^{2}-2(A^{4}+B^{4}+C^{4})},
再由柯西不等式，
{\displaystyle 16Ff+2a^{2}A^{2}+2b^{2}B^{2}+2c^{2}C^{2}}
{\displaystyle \leq {\sqrt {(16f^{2}+2a^{4}+2b^{4}+2c^{4})}}{\sqrt {(16F^{2}+2A^{4}+2B^{4}+2C^{4})}}}
{\displaystyle =(a^{2}+b^{2}+c^{2})(A^{2}+B^{2}+C^{2})}
於是，
{\displaystyle 16Ff\leq A^{2}(a^{2}+b^{2}+c^{2})-2a^{2}A^{2}+B^{2}(a^{2}+b^{2}+c^{2})-2b^{2}B^{2}+C^{2}(a^{2}+b^{2}+c^{2})-2c^{2}C^{2}}
{\displaystyle =A^{2}(b^{2}+c^{2}-a^{2})+B^{2}(a^{2}+c^{2}-b^{2})+C^{2}(a^{2}+b^{2}-c^{2})} ，命題得到咗證實。
等號成立嘅條件係當且只當{\displaystyle a/A=b/B=c/C={\sqrt {f/F}}} ，亦都即係話兩個三角形相似。

  

* + 幾何證法

三角形嘅面積同邊長嘅平方成正比，所以喺要證明嘅果條式嘅兩邊都乘以一個系數 {\displaystyle \lambda ^{2}}，使到 {\displaystyle \lambda A=a}，幾何意義係將第二個三角形取相似。

假設呢個時候 {\displaystyle A}、{\displaystyle B}、{\displaystyle C} 變成 {\displaystyle x}、{\displaystyle y}、{\displaystyle z}，{\displaystyle F} 變成 {\displaystyle F'}。
考慮  *{\displaystyle AA'}*  嘅長度。由餘弦公式，
{\displaystyle AA'^{2}=AB^{2}+BA'^{2}-2AB\cdot BA'\cos(\angle B-\angle B')}
{\displaystyle =c^{2}+z^{2}-2cz(\cos \angle B\cos \angle B'+\sin \angle B\sin \angle B')}
將{\displaystyle \cos \angle B={\frac {a^{2}+c^{2}-b^{2}}{2ac}},\cos \angle B'={\frac {x^{2}+z^{2}-y^{2}}{2xz}}},{\displaystyle \sin \angle B={\frac {2f}{ac}},\sin \angle B'={\frac {2F'}{xz}}}代入就變成：

{\displaystyle 0\leq AA'^{2}=c^{2}+z^{2}-2cz\left({\frac {(a^{2}+c^{2}-b^{2})(x^{2}+z^{2}-y^{2})}{4acxz}}+{\frac {4F'f}{acxz}}\right)}
兩邊化簡咗之後同時乘以 {\displaystyle {\frac {1}{\lambda ^{2}}}}，並注意到 {\displaystyle a=x}，就可得到原不等式。
等號成立嘅條件係當且只當{\displaystyle A} 同 {\displaystyle A'} 重合，即兩個三角形相似。
《**你永遠不知道**》係由樓南蔚作詞，李王若涵作曲，喺2017年2月18號《歌手2017》第五期節目林志炫以全新未發佈嘅單曲第一次演唱。

簡介
--

呢隻歌係《我是歌手》開播五季以嚟第一次出現全新未發佈嘅單曲；同集都有譚晶未發佈嘅《賽里木湖的月光》喺舞台演唱。《你永遠不知道》係林志炫回歸《我是歌手》第一場嘅競演選曲，佢揀喺首演唱呢隻歌顧名思義係想話畀大家聽佢呢季嘅選曲態度係大家都估唔到。喺咁樣嘅選曲取態下，佢都想歌迷朋友包容佢，畀佢繼續喺音樂世界入面繼續放飛自我，繼續「為樂瘋狂、因樂不凡」。

呢隻歌係講緊好多世間男女喺愛情嘅路上，總有過去，總有無奈，總有遺憾，總有想念，當嗰個忘記唔到嘅人喺某個幽暗嘅時刻浮喺心頭，當嗰個再壓抑唔住嘅思念就要衝口而出，嗰種唔可以唔嚥下嘅酸楚，而林志炫就想幫嗰啲有緣無份嘅情人唱出。首歌風格可以分做兩部分，第一部分似古典跨界或台灣90年代嘅西洋輕音樂風格嘅翻唱歌，而第二部分嘅副歌似香港80年代嘅日文翻唱歌。

林志炫喺表演嗰晚，佢著咗風衣、西褲、黑皮鞋，好有復古紳士嘅感覺。作曲人李王若涵都專程飛到長沙嚟幫佢做現場鋼琴演奏家。佢喺嗰晚攞到觀眾票選第四名。

背景
--

呢隻新歌係林志炫用咗三年去錄十隻「One Take」新歌嘅其中一首。佢喺2016年11月5號嘅台北小巨蛋演唱會上以「One Take」（一次過）嘅方式錄完。佢首次公開演唱喺湖南衛視《歌手》，代表佢對呢個節目嘅深厚感情。

創作名單
----

以下內容整合自網易雲音樂、官方影片：

* 演唱：林志炫
* 填詞：樓南蔚
* 作曲：李王若涵
* 編曲：鍾興民
* 音樂總監：梁翹柏
* 混音：林夢洋
* 鍵盤：達日丹、黃丹儀、白宇軒
* 貝斯：韓陽
* 鼓：郝稷倫
* 打擊樂：王宏濤
* 結他：黃仲賢、薛峰
* 和聲：愛之音合音組
* 弦樂：靳海音弦樂團
* 雙簧管：李倫禎
* 薩克斯：Charlie
* 長笛：Charlie
* 長號：Doug
* 小號：Ray、Toby

參考
--

1. 1 2 3  林志炫 (2017-02-19). 〈為何選唱〈你永遠不知道〉〉. 林志炫Facebook. 喺2020-06-25搵到.
2. ↑  〈湖南衛視歌手2017林志炫《你永遠不知道》高清錄像視頻回放歌詞〉. read01. 2017-02-19. 喺2020-06-25搵到.
3. ↑  現場與粉絲一起錄音 林志炫新歌搶先聽 你永遠不知道 ONEtake世界巡迴演唱會-台北站
4. ↑  〈你永远不知道 (Live)〉. 《网易云音乐》. 喺2020-06-25搵到.

出面網頁
----

* 林志炫《你永遠不知道》嘅官方影片
| How to read a taxoboxHow to read a taxobox**捕蠅草** |
| --- |
| 捕蠅草嘅葉，上面有敏感嘅感覺毛。捕蠅草嘅葉，上面有敏感嘅感覺毛。 |
| 瀕危指標 |
| 易危 (VU) |
| **物種分類** |
| 

|
|  |
|
|
| 界 | 植物界 Plantae |
|
|
|
|
|
| 門 | 被子植物門 Magnoliophyta |
|
|
|
|
|
|
|
| 綱 | 雙子葉植物綱 Magnoliopsida |
|
|
|
|
|
| 目 | 石竹目 Caryophyllales |
|
|
|
|
|
|
|
|
| 科 | 茅膏菜科 Droseraceae |
|
|
|
|
|
| 屬 | **捕蠅草屬 *Dionaea*** |
|
|
|
|
|
|
|
| 種 | **捕蠅草 *D. muscipula*** |
|

 |
|
| 二元學名 |
| ***Dionaea muscipula***Soland ex J.Ellis (1768) |
|
|
|
| 分布範圍分布範圍 |
|
|
|
|
|
|
|
|
|
|
|

**捕蠅草**（粵拼：bou6 jing1 cou2；學名：*Dionaea muscipula*）係茅膏菜科下面嘅一個屬，亦係捕蠅草屬嘅唯一植物，屬長年生草本植物，原產北美洲。

佢亦係種食肉類植物。喺英文系國家有「維納斯嘅烏蠅陷阱」（英文：Venus Flytrap）稱呼，喺日文系國家有「烏蠅之地獄」（日文：ハエジゴク(Haejigon)）嘅稱呼。

食肉類植物
-----

佢嘅葉腺有好多蜜腺，識分泌出蜜汁嚟吸引昆蟲埋嚟，一旦昆蟲到咗葉面部分，兩葉之間識閂大閘，而且好快，加上刺毛識鎖實到連昆蟲都走唔甩。

睇埋
--

* 植物智能

連出去
---

* 捕蠅草 山东博物馆
* 捕蝇草的花语 花匠网
**學習強國**係由中共中央宣傳部主管，以中共總書記習近平嘅講話同思想為主要內容嘅理論學習平台，集新聞、即時通訊同社交網絡等功能於一身，包括流動應用程式（App）同網站，喺2019年1月1號上線。「學習強國」個名係一語雙關，可以理解做「學習近平，將國家變強國」。

內容
--

流動應用程式包含要聞、新思想、時政綜合等板塊，收錄咗大量習近平嘅講話同影音內容。另外仲包括黨史資料、紅色革命旅遊景點介紹、中國文化資料、學者課程同廣播電視直播等。呢個平台引入學習積分系統，用戶嘅日常操作，好似登入、閱讀文章、睇影片、發表評論同答題等操作會累積學習積分。

根據路透社引述兩個消息人士嘅話：學習強國係由阿里巴巴公司一個基本上不為外界所知嘅特別項目團隊「Y項目商業小組」開發。呢個小組負責公司以外嘅發展項目。呢個開發團隊仲負責維護呢個軟件嘅應用，當時仲喺度招募人員。

2019年3月底，學習強國APP下線咗學習積分排名功能，取消咗高效時間，並且降低咗每日最高可獲得積分。4月，積分排名嘅功能重新上線，新增全國總排名同實時排名嘅功能。新規則實行之後引起更多人抱怨，由於每人每日能夠獲得嘅積分減少，而好多國有企業、政府機構同事業單位依然對分數嘅要求唔變，規則嘅改變意味住每日要擺更多時間落學習強國。

評價
--

中國共產黨官方傳媒《人民日報》話「學習強國內容權威、內涵豐富、特色鮮明，受到黨員幹部追捧」。根據中國官方傳媒報道，一啲中共黨員表示好中意呢款軟件，話可以通過呢款軟件了解到時事同各類方針政策，而通過積分排行榜嘅形式，可以激勵成績優秀嘅黨員繼續保持，亦可以激勵成績較差嘅黨員繼續努力，有利於調動黨員學習嘅積極性。

2019年2月，喺蘋果App Store中國區，學習強國app下載量登上第一位，但評分同評論功能被禁用、睇唔到。分析公司AppAnnie保留咗部分評論，其中有1星評價係「大家都係自願安裝嘅」，另外有1星評價係「呢個軟件太正啦」。《紐約時報》認為呢個軟件係中國共產黨努力喺流動網絡時代進行宣傳嘅有效手段，同時指出呢款app收到嘅好多評價都係冷嘲熱諷嘅口吻。英國廣播公司嘅報道將佢形容做數碼版嘅《紅寶書》。中國社交傳媒喺2019年3月短時間入面出現大量有關學習強國嘅宣傳內容，話佢「有益更有趣」。不過端傳媒嘅評論認為，社交媒體入面對呢個應用嘅正面評價係因為官方賬號同部分偽裝成普通網友嘅網絡評論員引導，同時應用將非政治性嘅知識同競賽融入政治性內容，實現政治向日常生活嘅全面滲透。

《紐約時報》報道話中國好多人將用呢個APP視為做愛國主義嘅表現，不過都有好多人認為呢個係官員強加嘅政治任務，係加強習近平個人崇拜嘅手段。《紐約時報》話呢個係習近平喺數碼時代加強意識形態控制、強化共產黨權威嘅努力。記者李佳佳喺用過呢個軟件之後，喺《紐約時報》上發表嘅文章評論話：「無論呢啲新產品表面上睇落係幾花巧，佢嘅核心依然係對意識形態材料嘅強制學習，同埋對中央政府表忠心。」

參考
--

1. ↑  李昌禹 (2019-01-02). 〈"學習強國"學習平台上線儀式在京舉行〉. 《人民日報》. pp. 01 版. 原先內容歸檔喺2019-03-01. 喺2019-03-01搵到.
2. ↑  Audrey Jiajia Li (2019-04-04). "Uber but for Xi Jinping". *New York Times*. 原著喺2019-04-04歸檔. study Xi and make the nation great
3. ↑  "China's most popular app brings Xi Jinping to your pocket". *The Guardian*. 2019-02-15. The app’s name "Study (Xi) Strong Country", is a pun – Xuexi being the word for "study" but also containing the president’s name, suggesting users are to "study Xi".
4. ↑  〈"學習強國"學習積分規則優化公告〉. 原著喺2019-02-04歸檔. 喺2019-02-04搵到.
5. ↑  海彥 (2019-02-18). 〈習近平"紅寶書""學習強國"手機軟件由阿裡巴巴開發操作〉. 《美國之音》. 原先內容歸檔喺2019-03-01. 喺2019-03-01搵到.
6. ↑  〈福建黨員注意！學習強國APP有大變化！排名取消！積分規則變化！還有……〉. 《東南網》. 2019-03-28. 原先內容歸檔喺2019-03-29. 喺2019-03-29搵到.
7. ↑  〈學習強國積分排名又回來啦！還新增了全國總排名〉. 《東南網》. 2019-04-04. 原先內容歸檔喺2019-04-07. 喺2019-04-07搵到.
8. ↑  賈選凝. 〈中國人手機裡最重要的app"學習強國"，黨政干部的數位升官圖〉. 《風傳媒》. 原先內容歸檔喺2019-04-14. 喺2019-04-14搵到.
9. ↑  〈用"學習強國"激發學習力量（人民時評）〉. 《人民日報》. 原先內容歸檔喺2019-04-07. 喺2019-04-07搵到.
10. ↑  〈"學習強國"好平台 比學趕超掀熱潮〉. 《上游新聞》. 萬州時報. 2019-02-20. 原先內容歸檔喺2019-03-27. 喺2019-02-20搵到.
11. ↑  〈大黃山街道依托"學習強國"APP 掀起學習熱潮〉. 《中國江蘇網》. 徐州日報. 2019-02-20. 原先內容歸檔喺2019-02-21. 喺2019-02-20搵到.
12. ↑  RAYMOND ZHONG (2019-02-15). 〈"學習強國"App：在線版習近平"紅寶書"〉. 紐約時報中文網. 原先內容歸檔喺2019-02-15. 喺2019-02-15搵到.
13. ↑  BBC News 北京分社 (2019-02-16). 〈"學習強國"：習近平"紅寶書"登上App排行榜首〉. 原先內容歸檔喺2019-03-01. 喺2019-03-01搵到.
14. ↑  〈"學習強國"走紅後，黨在"同溫層"裡培育下一代？〉. 《端傳媒》. 2019-04-03. 原先內容歸檔喺2019-04-07. 喺2019-04-07搵到.
15. ↑  Hernández, Javier C. (2019-04-07). "In China, an App About Xi Is Impossible to Ignore — Even if You Try". *The New York Times*. 原先內容歸檔喺2019-04-08. 喺2019-04-08搵到.
16. ↑  李佳佳 (2019-04-08). 〈使用"學習強國"是一種怎樣的體驗〉. 《紐約時報中文網》. 原先內容歸檔喺2019-04-09. 喺2019-04-09搵到.
**香園圍公路**（英文：Heung Yuen Wai Highway），係連接粉嶺公路同埋香園圍管制站嘅一條公路，成條公路都係兩條線分隔往來。公路有一條長5.7公里嘅隧道，4.3公里長嘅高架道路同埋1.0公里長嘅地面道路。其中兩條隧道嘅名叫做龍山隧道同長山隧道。條路喺2019年5月26號通車。

公路有4個交匯處，包括粉嶺公路、沙頭角公路迴旋處、坪洋同埋蓮麻坑路交匯處。成條路用咗103.14億來起。

雖則公路係照足高速公路嘅規格去起，英文名亦用咗「Highway」，但係當局並無正式將佢劃定做快速公路。

話雖叫做香園圍公路，跟關口名一樣，實情關口以及公路，同香園圍相距甚遠，反而就近松園下。

公路定線
----

#### 粉嶺公路交匯處

粉嶺公路交匯處，同粉嶺公路交匯。以南起計，係公路嘅第一個交匯處，而佢嘅特點係用水滴形橋，喺九龍坑之東，龍山同和合石以南嘅山，山坳位起咗個交匯處，可以喺呢度向南行跟住粉嶺公路同埋吐露港公路去到大埔、沙田、同埋九龍。而沿粉嶺公路北行，粉嶺、上水、新田、古洞、元朗、打鼓嶺同埋沙頭角。

#### 龍山隧道

龍山隧道長四千八百米，香港地上至長嘅隧道。

#### 沙頭角公路交匯處

沙頭角公路交匯處，同沙頭角公路交匯。喺呢度可以去到沙頭角公路，去附近嘅村落同沙頭角。

#### 長山隧道

長山隧道長七百米。

#### 坪洋交匯處

坪洋交匯處可以去到坪洋一帶。

#### 蓮麻坑路交匯處

蓮麻坑路交匯處，同蓮麻坑路交匯。喺呢度可以去到蓮麻坑路，去附近嘅村落。

參考
--

1. 1 2  土木工程拓展署 - 蓮塘/香園圍口岸與相關工程－工地平整及基礎建設工程 互聯網檔案館嘅歸檔，歸檔日期2019年5月3號，.
2. ↑  〈大埔及北區擬議街道命名〉 (PDF). 大埔區議會秘書處. 原著 (PDF)喺2019年4月22號歸檔. 喺2018年12月搵到. `{{cite web}}`: Check date values in: `|access-date=` (help)
3. ↑  頭條日報 - 香園圍公路正式通車 粉嶺公路4分鐘到沙頭角公路 互聯網檔案館嘅歸檔，歸檔日期2019年5月26號，.
4. ↑  頭條日報 - 蓮塘口岸至粉嶺道路 最快本月下旬啟用 互聯網檔案館嘅歸檔，歸檔日期2019年5月6號，.

出面網頁
----

* 蓮塘/香園圍口岸工程網站
解難好多時都涉及個人突然諗到計仔，而呢個體驗成日俾人畫做「腦入面有個燈膽突然間著咗」。
**諗頭潛伏**nam2 tau4 cim4 fuk6（英文：**incubation**）係認知心理學上嘅一個概念，指一個人喺嘗試解決一個問題嘅途中，將個問題暫時擺埋一邊先，同時佢個腦仲繼續無意識噉諗個問題嘅嘢，往往最後會帶嚟新嘅諗法。

背景
--

睇埋：創意同埋認知心理學
認知心理學家睇咗好似歐拔·愛因斯坦噉俾人話係天才嘅人，分析呢啲天才點樣描述自己諗嘢嘅過程；認知心理學家發覺，天才嘅諗嘢過程好多時都係噉－

1. 天才嘗試解個問題，但諗唔到解決方法，撞板；
2. 天才跟住就將個問題擺埋一邊，走去做第啲嘢；
3. 天才做做吓第啲嘢，腦入面突然出現一個之前未諗過嘅解決方法－諗到一個又新又有用嘅諗頭；
4. 成功解決問題。

如果將上述嘅過程畫做圖，Y 軸做「問題解決嘅程度」（{\displaystyle y}；數值愈高表示離「成功解決」愈接近），X 軸做時間；由呢條線度睇得出，天才初頭解唔到個問題（{\displaystyle y\approx {\text{min}}}），跟住响「將個問題擺咗埋一邊」期間，{\displaystyle y} 喺一段短時間內勁升，最後解決問題 {\displaystyle y={\text{max}}} 。

好多認知心理學家都有就「突然出現一個諗頭打前，個腦到底發生咗咩事」作出假說：元分析表示，「暫時將個問題擺埋一邊先」的確有助人諗新計嚟解難；有心理學家主張，「暫時放低個問題」有助一個人遺忘啲固有（不嬲用開）但無助於解決問題嘅諗頭（睇埋啟發法），而唔放低個問題只會搞到個人繼續嘥時間精神用啲固有方法；同時喺「做緊第啲嘢」嗰段期間個人嘅腦仲係無意識噉繼續思考緊嗰個問題，而且係用直覺性嘅方式；於是啲人就打咗個比喻－喺「做緊第啲嘢」嗰段期間，個人嘅腦仲係暗中諗緊個問題，好似個諗頭「潛伏」緊噉。

睇埋
--

* 創意
* 諗頭
* 洞察
* 尤里卡效應
* 喺個盒以外諗嘢

文獻
--

* Sio, U. N. & Ormerod, T. C. (2009). Does incubation enhance problem solving? A meta-analytic review (PDF). *Psychological bulletin*, 135(1), 94.

攷
-

1. ↑  Ghiselin, B. (1985). *The creative process: A symposium*. Berkeley: University of California Press.
2. ↑  Wallas, G. (1926). *The art of thought*. London: Cape.
3. ↑  Christensen, T. Bo (2005). Creative Cognition: Analogy and Incubation (PDF). Department of Psychology, University of Aarhus, Denmark
4. 1 2  Sio, U. N. & Ormerod, T. C. (2009). Does incubation enhance problem solving? A meta-analytic review (PDF). *Psychological bulletin*, 135(1), 94.
5. ↑  Smith, Steven M. (1995). "Fixation, Incubation, and Insight in Memory and Creative Thinking". In Steven M. Smith; Thomas B. Ward; Ronald A. Finke (eds.). *The Creative Cognition Approach*. MIT Press.
6. ↑  Ward, T. (2003). "Creativity". In Nagel, L. (ed.). *Encyclopaedia of Cognition*. New York: Macmillan.
1968年巴黎街頭表達政治訴求嘅海報。
**五月風暴**（法文：**Mai 68**）係1968年5月法國巴黎爆發嘅一場學生運動。

起因
--

二戰結束之後，為咗應對嬰兒潮帶來嘅人口膨脹，法國嘅高等教育亦都開始膨脹，從1950年代開始不斷增加學額同教席。但係學額嘅過度增加導致學位貶值，而新增嘅教席大多數都係合約講師，待遇低終身教授一等，而偏偏爾低新增嘅學額同教席都集中係新興嘅社會科學道。於是，大學畢業生同社會科學講師成為五月風暴嘅主要人物。

經過
--

支持學生運動嘅罷工工人。
1968年3月22號，巴黎大學文學及社會科學系（今日嘅巴黎第十大學）嘅學生，為咗要求校方批准男生進入女生宿舍而佔領學系行政大樓。示威好快波及到巴黎大學其他校區。

5月3號，警方進駐巴黎大學索邦校區，同示威學生發生衝突，結果導致481人受傷，其中包括279名學生同202名警員。

5月10號同11號，超過12000名學生喺拉丁區示威，示威嘅唔單止有大學生同大學講師，甚至重有中學生；警方派出超過6255名警員應對示威者，雙方發生激烈衝突，導致巴黎各地發生63次火燭，125部車被人燒毀。時任法國總統戴高樂表示絕對唔容許街頭暴亂，但係騷動好快波及到外省城市。

5月11號，時任法國總理龐比度返到法國之後，力主用溫和手法平息運動，唔單止釋放被捕學生，重重新開放巴黎大學。但係為時已晚。5月13號，各地工會發動全面罷工，支援學生，矛頭直指戴高樂。5月20號，罷工已經令到成個法國陷於癱瘓。

就喺而個時候，各個左翼政治人物都開始表態支持學生運動。五月風暴由此由學生運動演變成要求戴高樂落臺嘅政治運動。5月27號，由總理龐比度同各大工會代表談判達成嘅《格勒尼爾協議》被工會成員投票否決，各大工會於是決定喺5月29號發動大遊行，逼戴高樂落臺。5月28號，左翼聯盟領袖密特朗宣佈，如果戴高樂落臺嘅話，佢會推舉前總理皮耶·孟德斯－傅朗斯出任看守總理，而自己就會參加總統大選。

喺爾個緊張關頭，戴高樂為咗防備遊行人士包圍總統府而秘密離開，去西德巴登－巴登嘅法軍駐地攈法國駐德部隊總司令澤·馬雪。戴高樂喺確定軍隊會支持佢之後，喺5月30號發表電視講話，宣佈解散國民議會，重新選舉，但唔會撤換總理龐比度。戴高樂更加喺當晚組織咗100萬人進行反示威。同年6月嘅國民議會大選，戴高樂嘅右翼大勝，奪得國民議會超過3/4嘅議席。五月風暴結束之後十幾年，左派一直處於弱勢。

為咗避免再有學運爆發，戴高樂政府將巴黎大學拆分成13座互不相屬大學。但係五月風暴所暴露出來嘅問題並未就此消失。一年之後，由於修憲案過唔到全民公投爾關，戴高樂黯然辭職。

參考
--

1. 1 2 3 4 5 6  *The Beginning of an Era* from *情境國際主義* No 12 (September 1969). Translated by Ken Knabb（英文：Ken Knabb）.
2. 1 2  Michelle Zancarini-Fournel (2016). "17". 出自 Éditions La Découverte (編). *Les luttes et les rêves — Une histoire populaire de la France de 1685 à nos jours* (français). Paris. ISBN 9782355220883. `{{cite book}}`: Cite has empty unknown parameter: `|lire en ligne=` (help); Unknown parameter `|total pages=` ignored (help)CS1 maint: unrecognized language (link)
3. ↑  Rotman, pp. 10–11; Damamme, Gobille, Matonti & Pudal, ed. p. 190.
4. ↑  Derrida, Jacques (1991) *"A 'Madness' Must Watch Over Thinking"*, interview with Francois Ewald（英文：François Ewald） for *Le Magazine Litteraire*, March 1991, republished in *Points...: Interviews, 1974-1994（英文：Points...: Interviews, 1974-1994）* (1995).pp.347-9
5. ↑  Dogan, Mattei (1984). [/stable/1600894 "How Civil War Was Avoided in France"]. *International Political Science Review / Revue internationale de science politique*. **5** (3): 245–277. `{{cite journal}}`: Check `|url=` value (help)
6. ↑  "Ils voulaient un patron, pas une coopérative ouvrière" 互聯網檔案館嘅歸檔，歸檔日期2007年12月23號，. *Le Monde*, interview with 米歇爾·羅卡爾, 20 March 2007 （法文）
7. ↑  Singer, Daniel (2002). [/books?id=6IjRojUCS8gC&lpg=PR20&ots=AKonR-sNZm&pg=PA195#v=onepage&q&f=false *Prelude to Revolution: France in May 1968*]. South End Press. pp. 195, 198–201. ISBN 978-0-89608-682-1. `{{cite book}}`: Check `|url=` value (help)
8. ↑  Dogan, Mattéi (2005). *Political Mistrust and the Discrediting of Politicians*. Brill. pp. 218. ISBN 9004145303.
**語言聯盟**jyu5 jin4 lyun4 mang4（德文：**Sprachbund**）係指一拃語言因為歷史上距離近有過密切嘅接觸而產生好多相似性，但呢拃語言並**唔**係嚟自同一個共同祖先嘅。

例子
--

### 西歐

內文：標準歐語
### 阿爾泰

睇埋：阿爾泰語系
好似係阿爾泰（Altaic）「語系」噉，就被指係一個語言聯盟－呢個「語系」包括日本話、韓國話同土耳其話等多隻嚟自歐亞大陸中北部嘅語言，呢啲語言之間有頗高嘅相似性，例如日本話同韓國話之間翻譯嗰陣成日可以做到「完全唔使掉換句子入面啲字嘅位置，淨係將源頭語言啲字換做目標語言入面嘅對應就得」（呢點反映兩隻語言响句法上好相似），令到有唔少語言學家提倡佢哋係同一個語系－出咗「阿爾泰語系」呢個諗頭；不過廿一世紀初嘅研究表明，呢幾隻語言早期歷史上出現「變到愈嚟愈似對方」嘅情形，而唔係好似一般嘅語系噉「隨時間變到愈嚟愈唔似對方」，所以畀主流語言學家話佢哋似係語言聯盟多啲。

>  **日本話同韓國話嘅相似之處：**  
> 
> 
> 
> 語言學界主流認為，日本話同韓國話唔同源，但兩者的確有好多相似之處，當中啲句法相似到有時可以做到一對一直譯，即係完全唔使掉換句子入面啲字嘅位置，淨係將源頭語言啲字換做目標語言入面嘅對應就得。例如兩隻語言都係跟 SOV 句法嘅：
> 
> 
> 粵文：ngo5 hai6 hok6 saang1（漢字加粵字：**我係學生**）
> 日本話：watashi ga gakusei-desu（假名加漢字：**私は学生です**）
> 韓國話：na neun hagsaeng-ida（諺文：**나는학생이다**）
> 粵文係跟 SVO 句法嘅，句句子係主語（**我**）行先，然後係動詞（**係**），賓語（**學生**）擺尾。相比之下，日本話同韓國話都係跟 SOV 嘅，
> 
> 
> 日本話：watashi（**我**）ga（簡化講就係隔開主語同賓語嘅一隻字）gakusei（**學生**）-desu（**係**）
> 韓國話：na（**我**）neun（又係用嚟隔開主語同賓語嘅一隻字）hagsaeng（**學生**）-ida（**係**）
> －啲人攞住句日本話句子，可以將句句子每件元件轉換做韓國話入面嘅對應，途中完全唔使更改啲元件嘅次序，最後出到嗰句嘢會完全似自然嘅韓國話。
> 
> 
>

睇埋
--

* 語系
* 語言接觸
* 區域特徵

攷
-

1. ↑  Schönig, Claus (2003), "Turko-Mongolic Relations", in Janhunen, Juha (ed.), *The Mongolic Languages*, London: Routledge, pp. 403-419
2. ↑  Lyle Campbell and Mauricio J. Mixco (2007): *A Glossary of Historical Linguistics*; University of Utah Press. Page 7: "While 'Altaic' is repeated in encyclopedias and handbooks most specialists in these languages no longer believe that the three traditional supposed Altaic groups, Turkic, Mongolian and Tungusic, are related."
3. ↑  R. M. W. Dixon (1997): *The Rise and Fall of Languages*. Cambridge University Press. Page 32: "Careful examination indicates that the established families, Turkic, Mongolian and Tungusic, form a linguistic area (called Altaic)...Sufficient criteria have not been given that would justify talking of a genetic relationship here."
4. ↑  Kim, Y. J. (2000). Subject/object drop in the acquisition of Korean: A cross-linguistic comparison. *Journal of East Asian Linguistics*, 9(4), 325-351.

|  |  |
| --- | --- |
| Stub icon | 呢篇同語言學有關嘅文係楔位文。歡迎幫維基百科擴寫佢。睇 • 論 • 改 • 歷 |
唔好同**豐物道休憩處**搞亂。
東望捐山窿公園
**捐山窿公園**（WE Park）係香港一公園同遊樂場，喺西營盤豐物道，香港島西北岸，維多利亞港海皮，就近西區海底隧道天橋馬路出入，亦近西區副食品批發市場，就喺豐物道停車場側跟，西面同中西區海濱長廊相連。佢沿海東行，可去到中山紀念公園。2019年8月25號開張，現已圍封清拆。

另一官名，字寫做**豐物道海濱休憩用地**（**Fung Mat Road Waterfront Open Space**）。皆因佢近豐物道而名。

園中有石屎渠做成兒童遊樂場，畀細蚊捐來捐去，故名捐山窿。舊時公共屋邨兒童遊樂場常見。實質亦參考自二十世紀七十年代石籬邨，有類似遊樂建設。而設計者皆係香港學生同後生設計師。另外亦有貨櫃做屋，用來展覧同遊樂，一共四個
。

另外有草地供遊樂。海邊又有行人路，又兼做緩跑徑。園內可以放狗。

交通
--

就近豐物道，除咗市區的士，並無公共交通來往。至近由豐物道行到水街，喺干諾道西搵車搭。又或再行遠啲，去到德輔道西。

至近地鐵站係西營盤站，不過要兜大圈，先至去搭得到。

攷
-

1. ↑  〈「捐山窿」公園8．25開幕 中西區區節提倡社區學習〉. 《香港01》. 2019-08-23. 喺2021-04-17搵到.
2. ↑  〈西環豐物道海濱休憩用地啟用　「捐山窿公園」成區內新打卡點〉. 《香港經濟日報》. 2019-08-25. 原著喺2021-04-23歸檔. 喺2021-04-17搵到.

座標: 22°17′25″N 114°08′24″E﻿ / ﻿22.29031°N 114.14013°E﻿ / 22.29031; 114.14013
ISBN-10（左）同埋 ISBN-13（右）
 **國際標準書號**（粵拼：gwok3 zai3 biu1 zeon2 syu1 hou6）
（**ISBN**，英文全寫 international standard book number）係國際通用嘅出版物（唔計期刊）號碼。每一個 ISBN 衹會對應一本出版物。ISBN 嘅前身係「標準書號」（SBN）。好多網站都提供用 ISBN 來搵書嘅功能。

國際標準書號有 13 位同 10 位兩種，分別叫做 ISBN-13 同 ISBN-10。2007年之後嘅 ISBN 都係 13 位，而且頭三位一定係 978 或者 979。ISBN 結構上分成幾個小節，一般畀人睇嘅 ISBN，小節之都間用連接號或者空格隔開。以 ISBN-13 為例，除咗第一節固定嘅 978 或者 979 之外，接落來三節分別係國家語言或區位號碼、出版社號碼、出版物號碼，每節三位。最後一位係校驗碼。校驗碼係用來查錯。如果唔小心將一個有效嘅 ISBN 號碼其中一位打錯咗，得到嘅就唔會係一個有效嘅 ISBN 號碼。

以 ISBN-13 為例，校驗碼要令到個號碼符合下面條件，由左邊數起排喺雙數位置（即係第二、第四、第六個之類，唔使理小節之間嘅間隔）嘅數字全部加埋，再乘以3， 然後再將全部單數位置嘅數加上去，最後得到嘅數個位應該係0， 如果唔係就講明個 ISBN 號有問題。

ISBN-13 其實即係 EAN 條碼，所以 978 其實係一種國家編號，但係佢代表嘅係一個唔存在嘅國家，叫 ｢書國｣（Bookland）。

雖然 ISBN 結構上有分小節，但係條碼入面嘅只係純數字；喺圖書館用嘅機讀格式，記錄喺 020 號欄位嘅亦都只係純數字。

睇埋
--

* 國際標準期刊號
* 喺爾個維基用 ISBN 去搵網上嘅書

參考
--

1. ↑  《國際標準書號使用者手冊》 (PDF). International ISBN Agency. 2005. ISBN 3-88053-113-7.`{{cite book}}`: CS1 maint: url-status (link)
2. ↑  "BIBLIOGRAPHIC Field Codes". *Normes MARC 21* (加拿大英文、加拿大法文). 2022年12月 [1999年]. 喺2023年3月22號搵到.

拎
-

* 國際標準書號嘅官方網站 Edit this at Wikidata
**藤峽民變**，明朝政府喊做「藤峽瑤亂」，係明朝中期兩廣瑤族、僮族等族羣主導嘅民變，因為中心係廣西大藤峽（喺而今武宣戥桂平之間）而得名，但範圍遠遠超過笪埞，而通常得到討論嘅係連同啲暴動喺府江、右江、古田、八寨（十寨）甚至一路到廣東啲埞一齊。雖然着喊做「瑤亂」，而中國古文獻裏頭啲稱呼畀各種民族十分混亂，一時「瑤」「苗」一時「蠻」「賊」，因此啲族羣嘸完全相當於現代政府認定嘅瑤族，而係基於經濟訴求嘅「泛民族聯合」，其中包括有當地嘅各種族羣，甚至包括有漢族。

背景
--

### 遊離出帝國秩序嘅人

跟記載，跟宋朝開始，好多「瑤族」就跟廣西遷入啲深山啲喺廣東廣西邊界啲埞嘅。「瑤族」冇係編户齊民嘅，明政府亦都冇加以管理、賑濟佢哋，衹加以安撫。之但係，初期明政府有承諾到保證「瑤人」啲權利；「瑤人」亦「刀耕火種，聽約束而不為盜」。有尐漢人都為了逃避賦税徭役加入「瑤人」，做佃種田，即係「莫徭」。

黃冊制度崩壞之後，官員喺地方貪污腐敗、橫徵暴斂，令到瑤人頻頻叛亂落山進攻城鎮，瑤人戥政府之間嘅關係都愈發緊張。

### 大藤峽：要道畀鹽貨

大藤峽係一條要道喺黔江中下游畀運鹽運兵嘅，並且週邊有大量良田資源喺潯州平原一帶，但條峽水文條件複雜、有險灘好多，而當地「瑤人」着認為係起到作用畀引導啲船過峽，進而收取過路費。長期以來，種「過路費」得到默認跟明朝官府來。但明朝官府計便捉種通行權力畀鹽、兵嘅收歸政府，並佔有條峽嘅區位資源。

### 明政策：以夷制夷

最早係1415年，明朝引入外地僮土司同埋佢哋啲手下僮兵來剿亂，但停留時間冇長。跟尾，桂西土司黃𤣾、岑伯顏得授意跟明政府，相繼進入大藤峽地區。 「瑤人」缺少土司階層似僮人噉攞得到自治權力跟明朝，因此在漢人流官嘅漠視下，「瑤人」捱桂西僮人壓逼，導致民族關係惡化。

### 擠逼生計

明朝各種問題佔了當地人本身就擠逼嘅生產空間。首先，屯田由明初到嘉靖就翻了超過9倍，官田達到2 840 頃在弘治年，着認為佔用了民田。跟湖廣啲埞都有好多破產流民入廣西。裏甲制度都惡化了形勢。而桂西狼兵都需要田地配給（狼田），啲田地好多原屬瑤人。

經過
--

覆滅
--

後續影响
----

### 禁山法、經濟封鎖

「瑤亂」之後明政府實行「禁山法」同埋禁止交易「魚鹽布貨之利」畀啲人嘸受安撫嘅喺廣東。種法令着認為係經濟封鎖同埋某種形式上嘅種族隔離。喺廣西同樣有「禁山法」，並且雖然嘸係禁止但都有控制好嚴格畀魚鹽交易。

### 族羣遷移同埋滅絕

捱鎮壓過後，「瑤人」被逼遷入更加深嘅深山。明政府掃蕩式嘅征剿消滅了大量人口，着認為導致了大藤峽內噻尐族羣嘅滅絕。

### 經濟凋敝

長期動亂導致市場網絡難發展，少商人來往，納税人口減少，並加重了當地嘅負擔畀賦税。

睇埋
--

* 血淚之路
* Lakkia話

考
-

1. 1 2 3 4 5 6  李丰 (2018). 〈明代"藤峡瑶乱"的人类学分析〉. 《懷化學院學報》. **37**: 12–17.
2. 1 2 3 4  陈宇思 (2017). 〈明中期粤桂边界山区汉瑶族群冲突对当地社会变迁的影响及启示〉. 《瑤學研究》. **4**: 115–123.
3. 1 2 3  唐晓涛 (2011). 〈明代桂西土司力量在大藤峡地区的更替———兼论大藤峡瑶民起义的发生〉. 《廣西民族研究》. **3**: 137–143.
**多項式**（英文：polynomial）係數學上常見嘅一樣表達方法；指由變數同埋系數（一般係實數或者複數）用乘法同加減（唔包括除法）構成嘅量。一個單變數嘅例子係{\displaystyle x^{2}+2x-3}；一個三變數嘅例子係{\displaystyle x^{3}+2xyz^{2}-yz+1}。

詞源
--

多項式嘅英文polynomial係一個混血詞，由希臘詞根*poly*（多）同拉丁詞根*nomen*（名）組成，係由二項式binomial呢個字衍生出嚟，將拉丁詞根*bi-*換咗做希臘詞根*poly-*。所以佢嘅意思就係好多個單項式。polynomial呢個字第一次用係喺17世紀。

正式定義
----

一個多項式可以表達為：

{\displaystyle a\_{n}x^{n}+a\_{n-1}x^{n-1}+\dotsb +a\_{2}x^{2}+a\_{1}x+a\_{0}}(降冪)
或

{\displaystyle a\_{0}+a\_{1}x+a\_{2}x^{2}+...+a\_{n-1}x^{n-1}+a\_{n}x^{n}}(升冪)
注意個 {\displaystyle x} 唔可以喺分母

因式分解
----

內文：因式分解
因式分解係講將一個多項式分成為幾個因式嘅積。

以下係常用嘅公式：

* {\displaystyle \ ab+ac=a(b+c)}
* {\displaystyle \ ac+ad+bc+bd=a(c+d)+b(c+d)=(a+b)(c+d)}
* {\displaystyle \ a^{2}-b^{2}=(a-b)(a+b)}
* {\displaystyle \ a^{2}+b^{2}=(a-ib)(a+ib)}
* {\displaystyle \ a^{2}+2ab+b^{2}=(a+b)^{2}}
* {\displaystyle \ a^{2}-2ab+b^{2}=(a-b)^{2}}
* {\displaystyle \ a^{3}-b^{3}=(a-b)(a^{2}+ab+b^{2})}
* {\displaystyle \ a^{3}+b^{3}=(a+b)(a^{2}-ab+b^{2})}
* {\displaystyle \ a^{n}-b^{n}=(a-b)(a^{n-1}+a^{n-2}b+a^{n-3}b^{2}+...+ab^{n-2}+b^{n-1})}

參考資料
----

1. ↑  See "polynomial" and "binomial", *Compact Oxford English Dictionary*
**張凱鈞**，台灣民眾黨政治人物，2022年台灣地方選舉獲民眾黨提名參選新北市議員。

早年經歷
----

佢曾經係軍人，就讀過國防大學。之後，佢喺英國倫敦大學資訊所博士畢業。曾經做過聯速科技總經理、Digi Space 共創空間董事創辦人，仲有其他公職。

事件同爭議
-----

### 同柯文哲開設「元宇宙」聯名競選總部

2022年3月23號，佢同民眾黨主席柯文哲、立委蔡壁如、邱臣遠聯合聯名喺元宇宙平台Substrata開設「元宇宙」聯名競選總部，得到一啲網民關注。

### 浮報學費風波

佢就讀國防大學嗰陣，被派到英國進修，期間疑似浮報學費，國防部2012年啟動調查、之後案件去到桃園地檢署起訴。張凱鈞抗辯嘅時候話係因為佢喺洪仲丘案嗰陣，喺凱達格蘭大道參與抗議，所以被秋後算帳，但判決書就話，凱達格蘭大道當時有成10萬人，張凱鈞點知得佢係軍人，而且國防部係喺洪仲丘案發生前一年開始調查，唔存在秋後算帳嘅可能。

### 宣傳車輛違泊爭議

2022年3月，有網民揭露張凱鈞嘅宣傳車違規停拍，而且警察開過單都唔理，批評張凱鈞做法擾民。事件引起網紅四叉貓公開喺Facebook跟進，之後張凱鈞好快就回應話已經處理好。

參考
--

1. 1 2 3  民間全民電視公司 (2022-01-30). 〈不只提名酒駕前科！ 再爆民眾黨提名人涉恐嚇〉. 《民視新聞網》 (繁體中文). 喺2022-04-14搵到.
2. ↑  〈【張凱鈞】台灣民眾黨，政治落實在生活的每一天〉. *www.tpp.org.tw* (英文). 喺2022-04-14搵到.
3. ↑  TVBS. 〈虛擬世界？民眾黨參選人找柯文哲設「元宇宙」聯名競選總部│TVBS新聞網〉. *TVBS* (臺灣中文). 喺2022-04-14搵到.
4. ↑  〈「用虛擬分身處理真的事情」 民眾黨參選人成立元宇宙競總 | 政治 | CTWANT〉. *www.ctwant.com* (中文). 喺2022-04-14搵到.
5. ↑  〈四叉貓「台灣民眾黨陳情信箱」高效率！議員參選人違停多日秒移車 | 政治 | | Newtalk新聞〉. 《新頭殼 Newtalk》 (中文). 2022-03-29. 喺2022-04-14搵到.

出面網頁
----

* 張凱鈞嘅Facebook頁
**湯定元**（1920年5月12號—2019年6月3號）係中華人民共和國物理學家，中國紅外物理嘅奠基人、紅外技術嘅創建人、半導體學科同半導體光電器件嘅開拓者。

生平
--

湯定元於1920年喺江蘇省金壇縣東門外小坵村出世，阿爸係設喺村內文昌閣（即孔廟）嘅私塾老師。湯定元五歲時開始喺阿爸嘅教導下讀《大學》、《中庸》等經典。1933年作為插班生入讀金壇初級中學。1935年考取江蘇省立無錫師範學校，抗戰時轉入國立四川中學師範部。1938年報考位於陪都重慶嘅國立中央大學，因物理等科目成績突出（英語成績為零）被理學院物理系錄取。大學時期嘅生活主要靠「貸金」。1942年中大物理系畢業，留校任助教。1948年初，公費走到去美國留學，先就讀於明尼蘇達大學，暑期後轉入芝加哥大學物理系，1950年獲碩士學位。同年返回中國，喺中國科學院應用物理研究所工作。曾任中國科學院上海技術物理研究所研究員、所長。先後兼任中國科學技術大學教授、半導體教研室主任同上海科技大學教授、技術物理系主任。

湯定元於2019年6月3號早上10點40分因病喺上海華東醫院逝世，享年99歲。

研究
--

湯定元首次定量解釋咗鍺光電導光譜分佈嘅物理規律，取得國際公認嘅成果。喺氣體放電、超高壓物理、半導體物理同紅外物理等科研中，亦都有豐碩嘅成果。首創金剛石高壓容器，成為國際上高壓物理研究嘅重要儀器。喺中國開創咗窄禁帶半導體分支學科，帶領科研群體對碲鎘汞晶體嘅材料、器件同物理進行咗系統研究。開創同參與研製太陽能電池、溫差電致冷器、半導體高能粒子計數器以及硫化鉛、熱敏電阻型、銻化銦、鍺摻汞同碲鎘汞等紅外探測器，其中好多器件已成功應用喺空間遙感同軍事探測等裝備中。

湯定元撰寫有《紅外技術——基礎與應用》、《天壇中的幾個建築物聲學問題》等科普著作。

參考
--

1. ↑  〈中科院院士汤定元今天上午在上海逝世，享年100岁\_浦江头条\_澎湃新闻-The Paper〉. 《澎湃新聞》. 喺2019年6月7號搵到.
2. ↑  〈半導體專家湯定元病逝享年99歲〉. 《on.cc東網》. 2019年6月4號. 喺2019年6月7號搵到.

|  |  |
| --- | --- |
| 權威控制 | 
* WorldCat
* VIAF: 233053915
* LCCN: n2012013839
* SUDOC: 068654928
* NKC: jx20140729003

 |
**I.字坊**（中文讀做**一點字坊**）係由港台民間組織合作嘅中文字型組織，旨在宣傳傳承字形同製作傳承字形嘅字型。

字形
--

I.字坊公佈咗三個有關漢字字形嘅參考文獻，分別係《傳承字形部件檢校表》、《傳承字形推薦形體表》同《傳承字形筆畫表》。其中《傳承字形部件檢校表》整理咗傳承字形入面符合字理字源而且接近現代用字習慣嘅部件形體，《傳承字形推薦形體表》依據 Big5 繁體中文字表列出嚴格符合《傳承字形部件檢校表》嘅字形，而《傳承字形筆畫表》列出多種筆畫嘅名稱、譯名同計數。

字型
--

一點明體字型樣本
目前I.字坊主力製作同維護嘅字型，有**I.明體**（中文讀做**一點明體**）佢最新嘅版本係8.000，係隻嚴格符合《傳承字形部件檢校表》推薦嘅字形。

字表
--

I.字坊亦都另外編寫咗《常用香港外字表》，其目的爲整理Big5編碼字集裏面冇收錄嘅常用香港字，以便進行Big5字型嘅增補工作。

睇埋
--

* 傳承字形

參考
--

1. ↑  "I.字坊 (I.Font Project)". *GitHub* (英文). 喺2023-06-20搵到.
2. ↑  〈傳承字形 (Inherited Glyphs) 標準化文件〉. I.字坊 (I.Font Project). 2023-05-27. 喺2023-06-20搵到.
3. ↑  〈開源傳承字形「I.明體」（一點明體）5.00版公開下載〉. 《開源香港》 (香港中文). 2017-02-08. 喺2023-06-28搵到.
4. ↑  〈常用香港外字表〉. I.字坊 (I.Font Project). 2023-06-09. 喺2023-06-20搵到.
**宋郁文**（1917年—1985年8月10號），名湘，廣東鶴山平岡村人。細個喺廣州返學。1933年入廣州《共和報》，歷任校對、采訪、編輯等職。1937年抗日戰爭爆發，佢兼主編《鐵血畫報》，又參加第四戰區政治部攝影大隊。後兼《大公報》廣州分館記者。1938年10月，轉任香港《大公報》戰地記者。旋返粤北曲江，歷任《大光報》編輯、採訪主任、編輯主任、總編輯各職，並創辦《風采樓》小報。1941年任《大光報》粤南版副主任兼總經理，又創辦《立言報》，後升總編輯，先後兼辦《西南日報》、《前鋒報》。抗戰勝利後，兼辦《天行報》、《原子能》雜誌。1949年10月，任《星暹日報》、《星泰晚報》編輯。1952年任香港《成報》編輯兼主筆，後先後兼珠海書院編輯學教授、樹仁學院文科教授、信義宗書院新聞系主任、香港中文大學校外進修部新聞標題學講師、香港大學校外課程部新聞文憑班講師。

1966年10月，任中華學術院詩學研究所委員。1969年開始任香港電台《咬文嚼字》節目主持人，做咗14年。1978年10月，任《名流》月刊總編輯。

1985年8月10號，宋郁文喺香港法國醫院因為癌病逝世，終年68歲。佢留低老婆同4仔1女，包括宋韶光。

宋郁文著有《三國雜談》、《杜甫詩話》、《唐詩戲講》、《俗語拾趣》、《廣州常用語僻字》等。



|  |  |
| --- | --- |
|  | 呢篇同人物傳記相關係楔位文。歡迎幫維基百科擴寫佢。睇 • 論 • 改 • 歷 |
**佢只係個細路呀**（原文：**他只是個孩子呀**）係一個網絡Meme，一張出自中國古裝電視劇《絕世高手之大俠盧小魚》嘅劇照，入面一個著古裝嘅中年女演員喊住咁講「他只是個孩子啊！」。呢張圖之後不時被唔少香港網民用嚟回應細路不當行為嘅萬能key，用嚟諷刺家長縱容孩子。

迷因出處
----

劇照出自2014年中國古裝電視劇《絕世高手之大俠盧小魚》，首集講述武林高手盧小魚落山返鄉下過年，以諷刺手法講述過年嘅時候遇到嘅細路孩會點樣搞破壞，連絕世高手都被玩到崩潰。有個小朋友將成碗麵倒喺盧小魚頭上，盧感氣憤，於是同佢阿媽盧七姑理論，結果不單無得到道歉或教晦，反而以一句︰「他只是個孩子！」來耍掉他，叫對方遷就個小朋友。盧小魚照辦煮碗將整碗麵倒在盧七姑頭上，盧七姑動氣，然後動手一巴掌摑到小魚臉上，點知盧小魚嘅爸爸向七姑還擊一大巴，然後又一句「他只是個孩子」，如是者，七姑嘅爸爸還手，小雨嘅爸爸嘅爸爸又還手，七姑嘅爸爸嘅爸爸再還手，直至驚動咗已入土為安嘅祖先爺。

評論
--

娛樂評論專欄作家余建形容，呢個迷因被廣傳，係因為大家都受夠啲細路仔，同埋家長嘅無理縱容，就算劇集本來出自中國，但香港情況都唔係好好多。

參考來源
----

1. 1 2  卓柏安 (2019-02-07). 〈【經典金句】「他只是個孩子呀！」過年無限loop 原裝劇堅搞笑〉. 《香港01》 (香港中文). 喺2023-04-21搵到.
2. 1 2  〈〈娛樂乜乜乜〉他只是個孩子！〉. 《Now 新聞》 (香港中文). 喺2023-04-21搵到.
**習得型失助**（英文：**learned helplessness**）係一種學習現象，指一隻動物反覆經歷過避無可避嘅痛苦之後學識「反抗冇用」，而變到冇嗮心機做嘢。

當一隻動物，佢一而再再而三噉受到一個懲罰性嘅刺激（例：隻狗俾研究員擺喺一間房入面，房嘅地板定時定候會過電電佢，每次將會有電嗰陣都會有盞燈閃），而且無論佢做啲乜到避唔開呢個刺激（例：間房有道門，道門鎖咗，搞到隻狗點郁都走唔甩），通常隻動物會變得消極，唔再嘗試做任何嘢嚟避開個刺激（例：下次盞燈閃嗰陣，隻狗淨係企喺度唔郁，等受電嘅痛楚）－「學識」進入一種「無助」嘅狀態；而且進一步嘅研究仲發現，一隻動物進入咗習得性失助之後，就算下次俾佢有機會避開個刺激佢都會冇動力去行動（例：學到失助之後，隻狗就算下次盞燈閃嗰陣明明道門大開住，都照樣企喺度唔郁等受電嘅痛楚），變到好似冇嗮心機做任何嘢噉。

習得性失助嘅概念對精神醫學等嘅領域嚟講相當有用：有心理學家指出，習得性失助同某啲心理病嘅徵狀好相似，例如係抑鬱症或者物質濫用等嘅現象，往往涉及個病人喺重複噉遇到一啲令佢哋覺得無力嘅事之後，放棄嘗試解決問題，改為做一啲幫唔到手解決問題嘅行為（好似係靠吸毒同飲酒等嘅方法嚟逃避問題），所以對習得性失助嘅研究喺呢啲領域上係一個受重視嘅課題。

將隻狗擺入去實驗盒入面電佢嘅圖解；假如佢著住件緊嘅衫，令佢難以跳去安全地帶，佢通常會進入習得性失助嘅狀態。

攷
-

1. ↑  Nolen-Hoeksema, S. Girgus, J. S. & Seligman, M. E. (1986). Learned helplessness in children: A longitudinal study of depression, achievement, and explanatory style. *Journal of personality and social psychology*, 51(2), 435.

| * 睇
* 傾
* 改
學習（拉丁文：Doctrina） |
| --- |
| 一個個體吸收知識、技能同行為嘅過程 |
| 行為學習 | 

|  |  |
| --- | --- |
| 聯想式 | 古典制約 · 操作制約（強化同懲罰） · 銘印 · 觀察學習 · 習得型失助 |
| 行為概念 | 非聯想式（習慣化 · 敏化作用） · 習慣 · 玩 · 動機 |

 |
| 理論模型 | 學習曲線同遺忘曲線 · 海伯理論 · 貝葉斯腦假說 · 運算學習論 · 行為改變理論 |
| 認知相關 | 心智表徵（模型） · 感知 · 注意力 · 記憶同遺忘 · 知識（外顯同內隱） · 智能 · 遷移 |
| 神經相關 | 記憶嘅神經底質（記憶痕跡） · 神經可塑 · 海馬體 · 杏仁核 · 前額皮層 · 犒賞系統 |
| 教育相關 | 主動學習同被動學習 · 混合式學習 · 填鴨式教育 · 終身學習 · 有益難度 |
| 管理相關 | 組織學習 · 知識傳遞 · 知識管理 · 吸收能力 |
| 應用技術 | 動物訓練 · 應用行為分析 · 語言習得（SLA） · 強迫循環 · 神經回輸 · 機械學習（RL） |
| 相關領域 | 

|  |  |
| --- | --- |
| 認知科學 | 心理學（認知心理學 · 行為主義） · 神經科學 · AI |
| 教育學（教育心理學） · 知識管理 · 精神醫學 · 邏輯 · 知識論 |

 |
| 拉雜相關 | 演繹推理同歸納 · 貝葉斯推論 · 先天定後天（先天知識） · 好奇 · 心流 · 適應系統 |
| 學習類 |

|  |  |
| --- | --- |
| Stub icon | 呢篇同心理學相關嘅文係楔位文。歡迎幫維基百科擴寫佢。睇 • 論 • 改 • 歷 |
**習包子事件**，係2013年12月28號，中共中央總書記習近平到北京月壇北街慶豐包子舖（中文：慶豐包子舖）食包嘅事件。呢次事件畀習近平嘅團隊安排由媒體傳播，再由中國官媒轉載，從而引發咗社會嘅關注。

2013年12月28號上晝六點，北京月壇慶豐包子舖門口輔路嘅停車收費員易昌榮接到交管部門嘅電話，被告知中午需要保留幾個停車位。中午12點15分，易昌榮被明確通知呢個人係個領導，要求佢睇住個車位。嗰日上晝，習近平先後喺京橋熱電有限公司同海澱區四季青敬老院視察，之後去咗月壇。

中午12點20分，習近平喺中共中央辦公廳副主任、總書記辦公室主任丁薛祥嘅陪伴下，著住深色風褸同西裝，入面著住一件黑冷衫，走入慶豐包子舖，同普通群眾一齊排隊、點餐、畀錢、食飯，受到驚喜嘅群眾熱烈歡迎。習近平點咗六個（二兩）豬肉大蔥餡嘅包、一碗炒肝、一份芥菜，一共用咗人民幣廿一蚊。點餐之後，習近平自己攞餐盤搵到空位坐低，又同周圍群眾解釋話：「今日我哋去外地調研晏咗，所以順便嚟呢道食中午飯。」食飯嘅廿分鐘期間，習近平不斷同旁邊嘅店員同顧客傾計，邊食邊笑住講：「包好好食，衛生都非常乾淨，一定要重視食品安全。」又同周圍群眾握手、合照。習近平將所有菜都食完之後坐麵包車走人，臨走前微笑住向店入面嘅群眾揮手。成個過程冇交通管制。

雖然食包事件體現咗習近平啱啱上台嗰陣嘅親民形像，不過亦有新聞媒體報道，呢件事係經過精心策劃嘅表演。例如包子鋪門口嘅停車收費員早就畀人通知中午要保留停車位。

睇埋
--

* 對習近平嘅爭議

參考
--

1. 1 2 3 4 5  〈媒體回顧習近平食包子事件喺社交傳播過程〉. 《東南快報》. 2014年1月4號. 原先內容歸檔喺2014年1月7號. 喺2014年1月7號搵到 –透過大公網.
2. ↑  中時電子報 (2015年10月19號). 〈衛生不佳 慶豐包子分店停業〉. 《中時電子報》 (中國中文). 原先內容歸檔喺2015-10-23. 喺2018-10-21搵到.
3. ↑  〈習近平食包子 交警先留車位〉. 世界新聞網. 2014年1月4號. 原著喺2014-01-07歸檔.
4. ↑  〈習近平元旦前夕喺北京市探望一線職工同老年群眾〉. 《新華網》. 2013-12-28. 喺2020-12-19搵到.
5. ↑  駐北京特派記者 安勇炫 (2014年1月7號). 〈習近平用餐包子舖變咗中國上訪人嘅"聖地"〉. 朝鮮日報. 原先內容歸檔喺2014年1月8號. 喺2014年1月7號搵到.
6. ↑  〈媒體回顧習近平食包子事件喺社交傳播過程〉. 《東南快報》. 2014年1月4號. 原先內容歸檔喺2014年1月7號. 喺2019年2月25號搵到 –透過大公網.
**鍾偉明**，MBE（**Chung Wai-ming**，1931年7月17號—2009年11月27號）係香港資深廣播員，祖籍廣東省江門市新會區，人稱**鍾大哥**，有「**播音皇帝**」之稱。

鍾偉明喺1947年入廣播界，曾經響麗的呼聲、美國新聞處、香港電台等機構做廣播工作。1992年，鐘偉明係香港廣播界，首位華人獲英國政府頒授員佐勳章（MBE）；1998年，佢獲香港電台頒發「廣播成就榮譽獎」。鐘偉明響2009年11月27號上晝11點36分被宣告死亡。

屋企
--

鍾偉明老頭響南洋煙草公司打工。而二弟鍾志明，都係做廣播界工作。由於鍾偉明係鍾志明阿哥，鍾志明響人前會叫鍾偉明做「大哥」，因此畀人叫做「鍾大哥」。

事業
--

鍾偉明11歲輟學，後加入山月影業公司做場記。本來佢一心學做導演，不過響1947年，佢都響香港電台演出首個廣播劇，叫《復活的玫瑰》。1952年，佢又加入麗的呼聲，擔任節目編導，除咗拍電影，亦業餘做廣播劇。由於鍾偉明播音工作大增，難以兼顧，佢最終揀咗播音，做全職播音人。除咗播音之外，鍾偉明亦參與科幻、戲劇形式嘅小說、倫理、偵探、國術小說等廣播劇劇種。佢演過嘅廣播劇，好似《韋倫探案》、《洪熙官》等，都好深入民心，鍾偉明因而被冠「播音皇帝」美譽。

1955年，鍾偉明離開麗的呼聲，加入美國新聞處（USIS），負責製作有關香港嘅綜合節目；之不過，麗的呼聲唔畀鍾偉明請辭之外，重多次同美國新聞處恰商，最終，美國新聞處，特准佢響業餘時間，參加麗的呼聲、香港電台以及香港商業電台嘅廣播。由此可見，鍾偉明響廣播界嘅地位。1970年，鍾偉明獲香港電台取錄，成為節目主任，正式做公務員。

1980年代後期，因越戰後，除咗難民之後，後尾都有大批因經濟而出海嘅越南船民湧到香港，香港政府響1988年6月16號起，實行甄別政策，並喺香港電台播放「北漏洞拉」試圖阻止大量越南人進入香港；而嗰段廣播中嘅廣東話，都係由鍾偉明讀出。

鍾偉明響1991年退休，但仍響香港電台擔任節目主持。第二年，鍾偉明獲英國政府頒授員佐勳章（MBE），係香港廣播界，第一位唐人獲得呢個勳銜；1998年，鍾偉明獲香港電台頒發「廣播成就榮譽獎」，以表揚佢響廣播界嘅貢獻。2007年11月24號，香港電台為鍾偉明設宴，以表揚佢響香港廣播界服務60年同埋佢嘅貢獻。

鍾偉明響2009年11月27號上晝，喺港鐵太子站突然暈低，畀人送去廣華醫院急救，同一日上晝11點36分證實死亡，享年78歲。當時香港電台形容佢係「港台之寶」、「香港之寶」。鍾偉明死前仍然響香港電台第五台，主持《松柏之聲》、《戲曲天地》（「粵曲會知音」環節）同埋《香江暖流》等長者節目，同埋清晨5點到6點半《清晨爽利》。

註
-

1. ↑  "Pride of broadcasting" (PDF). 公務員通訊編輯委員會. 原著 (PDF)喺2011年7月21號歸檔. 喺2009年11月27號搵到.
2. 1 2  〈廣播劇頻道--單人講述廣播劇〉. 香港電台. 原著喺2016年3月4號歸檔. 喺2009年11月27號搵到.
3. 1 2  〈廣播之光—鍾偉明〉. 公務員通訊編輯委員會. 原著喺2005年3月8號歸檔. 喺2009年11月27號搵到.
4. 1 2 3  亦靜, 編 (1998年12月). 《播音皇帝—鍾偉明先生》. 松栢之聲. 喺2009年11月27號搵到.
5. 1 2 3  〈資深廣播人鍾偉明病逝〉. 星島日報. 2009年11月27號. 原著喺2009年12月1號歸檔. 喺2009年11月27號搵到.
6. 1 2 3  〈資深廣播人鍾偉明逝世 (13:03)〉. 明報即時新聞網. 2009年11月27號. 喺2009年11月27號搵到.
7. ↑  〈永遠懷念鍾大哥〉. 香港電台. 2009年11月27號. 原著喺2010年2月11號歸檔. 喺2009年11月27號搵到.
8. 1 2 3  〈資深廣播人鍾偉明逝世〉. 明報. 2009年11月27號. 原著喺2009年12月1號歸檔. 喺2009年11月27號搵到.
9. ↑  〈北漏洞拉〉. 香港電台（轉載於youtube）. 喺2009年11月27號搵到.
10. ↑  〈黃華麒形容鍾偉明是偶像　真正播音皇帝〉. 香港電台. 2009年11月27號. 喺2009年11月27號搵到.`{{cite web}}`: CS1 maint: url-status (link)
11. ↑  〈港台：鍾偉明為港台之寶、香港之寶〉. 香港電台. 2009年11月27號. 原著喺2009年11月30號歸檔. 喺2009年11月27號搵到.

出面網站
----

* 香港電台悼念網頁
* 香港電台新聞專題：資深廣播人鍾偉明逝世
* 播音皇帝－鍾偉明（Facebook群組）
* 懷念播音皇帝鍾偉明-鍾大哥（Facebook群組）
**黃乃忠**係一個香港花牌師傅。佢係南海人，喺香港出世。佢經營「新忠花店」。

黃乃忠個爸爸黃耀新原先喺廣州開花鋪，賣鮮花同整花籃。1940年代落咗香港之後就喺花鋪打工。到咗1960年代，同友人夾份創辦咗「新忠花店」，喺深水埗福榮街開張，改做廣東傳統花牌紮作生意。但福榮街嘅舖頭好快就因為重建拆樓而冇得留低，就先後到九龍城寨、土瓜灣馬頭涌道、長沙灣呈祥道落腳。黃乃忠喺呢個時候先正式到花店幫手。1970年代尾，間鋪搬到深水埗元州邨。黃耀新整花牌好叻。1975年英女王訪港，掛喺愛民邨出邊歡迎英女王同王夫到訪嘅巨型豪裝花牌就係黃耀新整嘅。

黃耀新過身之後，1987年，黃乃忠正式承繼父業，打理新忠花店。後來1990年代元州邨重建，新忠花店搬返去附近嘅福榮街，最早開舖嘅地方。

2004年，政府重建深水埗區青山道、福榮街、元州街一帶。黃乃忠一直冇畀賠償動搖，因政府同房屋協會無跟例要事先評估對街坊嘅影響，告佢哋違法收地告到上高等法院。2008年同街坊向政府提出「留低方案」，希望重建之後能夠返到福榮街開檔。點知俾房屋協會反控「霸佔官地」。卒之新忠花店喺2009年7月被逼搬遷。

之後幾年，黃乃忠到過兆基創意書院擔任駐校民間藝術家，教導花牌紮作。佢又落戶活化廳做駐場藝術家，將花牌傳統廣泛應用至文化藝術層面。而今佢重有繼續經營花鋪，開設網站，畀人喺網上訂花，又時常參與工作坊，教人整花牌。

參攷
--

1. 1 2  〈今日為大家介紹新忠花店嘅老闆〉. *www.facebook.com* (英文). 喺2018-02-26搵到.
2. ↑  Lui, Vicky (2016-06-25). 〈花牌・情緣〉. *404 Not Found* (香港中文). 喺2018-02-26搵到.`{{cite news}}`: CS1 maint: url-status (link)
3. 1 2 3 4  〈新忠花店之歷史〉. *www.facebook.com* (英文). 喺2018-02-26搵到.
4. ↑  〈八方人物--黃乃忠：若收了錢，就甚麼都沒有了〉. 《Apple Daily 蘋果日報》. 原著喺2020-03-15歸檔. 喺2018-02-26搵到.
5. ↑  〈黃乃忠 簡介〉 (香港中文). 2013-06-18. 喺2018-02-26搵到.
6. ↑  〈[梁文道] 要抬黃乃忠，就連我們一起抬（兼呼籲聯署） | 阿野 | 香港獨立媒體網〉. 《香港獨立媒體網》. 喺2018-02-26搵到.
7. ↑  董啟章 (2009-05-18). 〈我們的唐吉訶德〉. *kcdung.blogspot.de*. 明報. 喺2018-02-26搵到.
8. ↑  〈最後一夜　大批市民到深水埗聲援 孤身挑戰重建機制　花店東主等抬走〉. 《Apple Daily 蘋果日報》. 原著喺2020-03-15歸檔. 喺2018-02-26搵到.
9. ↑  〈黃乃忠——不遷四十載花牌情〉. *std.stheadline.com* (英文). 喺2018-02-26搵到.

相關書本
----

* 曾兆賢; 楊煒強; 香港兆基創意書院 (2012). 《花牌》. 香港: 香港兆基創意書院. ISBN 9789881606723.

出面網頁
----

* 黃乃忠 Wong Lai Chung嘅Facebook頁
* 黃乃忠師傅 新忠花店嘅Facebook頁
**莫利四華**（**Morley Safer**，1931年11月8號—2016年5月19號），係個美國電視新聞記者，喺 CBS News 嘅 60分鐘時事雜誌做咗幾十年主持，街知巷聞。2016年5月，退休。19號，因為肺炎喺曼克頓屋企死咗，享年84歲。

四華職業生涯有成六十年，得過唔少獎，其中包括十二艾美獎、國家電視藝術與科學院嘅終身成就獎（Lifetime Achievement Emmy from the National Academy of Television Arts and Sciences）、三個海外新聞獎、三個皮博迪獎（Peabody Awards）、兩個阿法杜邦哥倫比亞大學獎（Alfred I. duPont-Columbia University Awards）同埋電台電視董事協會嘅白保羅獎（Paul White Award）。1965年揭發美軍喺越南燒村，掀起反戰先聲。報道成為美國新聞史上經典之作。

攷
-

1. ↑  Schudel, Matt (May 19, 2016). "Morley Safer, longest-serving correspondent for CBS's '60 Minutes,' dies at 84". *The Washington Post*. 喺May 19, 2016搵到.
2. ↑  Robert D. McFadden (May 19, 2016). "Morley Safer, Mainstay of '60 Minutes,' Is Dead at 84". The New York Times. 喺May 19, 2016搵到.
3. ↑  《60分鐘》傳奇記者塞弗肺炎病逝 互聯網檔案館嘅歸檔，歸檔日期2016年5月21號，.，蘋果日報，2016年05月21號

連出去
---

* *Booknotes* interview with Safer on *Flashbacks on Returning to Vietnam*, May 6, 1990.
* C-SPAN *Q&A* interview with Safer, October 7, 2012
**2019年歐洲議會選舉**喺2019年5月23－26號期間舉行，係自1979年第一次直選以嚟嘅第九次。截至2018年，一共有751位歐洲議會議員（MEP）代表嚟自28個成員國嘅五億一千二百萬人。

喺2018年2月，歐洲議會投票通過：如果英國喺2019年3月29號脫歐，議員（MEP）人數會由751位減至705位。 不過由於英國延遲脫歐，英國同其他歐盟成員國一樣參與今次選舉。

新條例
---

歐洲理事會喺2018年6月7號同意改善歐盟選舉條例，同埋改革1976年選舉法當中嘅舊條例。目的係要改善選舉參與度、更好咁理解選舉嘅歐洲特色、同埋喺尊重各個成員國嘅憲制同選舉傳統嘅同時，防止異常嘅投票。 新嘅選舉唔准雙重投票同埋唔准喺第三國投票，希望咁樣可以提高歐洲政黨嘅知名度。 為咗唔畀人投兩次票，各國負責聯絡嘅機關要喺選舉六個禮拜之前開始交換選民資料。 

歐洲議會喺2018年7月4號表示同意之後，理事會喺13號就採納咗呢份法案。之不過歐盟成員國唔可以喺2019年大選之前生效法案，所以今次大選會跟返之前嘅規矩咁做。

政治團體同埋候選人
---------

喺一個叫做 Spitzenkandidat（「頂級候選人」）嘅過程當中，會由歐洲咁多政黨提名候選執委會主席，贏到最多席位嘅政黨可以優先嘗試籌組議會多數黨，支持返自己嘅候選人（有啲似喺國會民主制度裏面選出總理咁）。2014年係第一次咁樣做，當時都有理事會嘅人反對。 雖然唔清楚未來嘅過程係點，但係議會一直都有嘗試制度化個過程，而且都幾肯定政黨可以再次揀選候選人。2018年1月23號，憲制事務委員會採用咗一段文字，話 Spitzenkandidat 係唔顛覆得嘅，而且議會「將會拒絕任命任何無被指明成為 Spitzenkandidat 候選人嘅人」。

喺2018年5月，有民調顯示，喺28個歐盟國家、兩萬七千幾萬人入面，有四成九受訪者話 Spitzenkandidat 會幫到佢哋下次大選投票，同時亦有七成人話個過程要認真傾下度下歐洲嘅議題。

### 歐洲人民黨（EPP）

現任嘅 Jean-Claude Juncker 已經講咗唔會尋求連任主席。

有兩個候選人謀緊EPP嘅提名：

* Alexander Stubb，歐洲投資銀行副主席，前芬蘭總理、外相同財相。
* Manfred Weber, 而家喺歐洲議會入面 EPP 嘅領袖，係巴伐利亞基社盟嘅成員，有默克爾撐佢做黨嘅*頂級候選人（Spitzenkandidat ）*。

係佢哋嘅2018年大會上面，EPP 揀咗 Manfred Weber 做佢哋嘅歐洲執委會主席頂級候選人。

### 歐洲社會主義人黨（PES）

之前嘅候選人Martin Schulz喺2007年離開咗歐洲議會，走咗去做德國社會民主黨嘅阿頭，但佢喺2018年又無做喇。

PES 嘅成員黨同成員組織提名咗兩個候選人：

* Maroš Šefčovič（執委副主席）喺九月宣布競逐做執委阿頭。
* Frans Timmermans（首任執委副主席、前荷蘭外交大臣）喺10月宣布競逐做執委阿頭。

Šefčovič喺11月宣布退出，轉為支持 Frans Timmermans 做Common Candidate。

PES 會喺里斯本開個非常大會去啟動候選人選舉同埋就呢件事投票。

參考
--

1. ↑   (新聞稿). `{{cite press release}}`: Missing or empty `|title=` (help)
2. ↑  "Brexit delayed until 31 October - UK and EU agree". BBC News. 11 April 2019. 喺11 April 2019搵到.
3. 1 2 3  "European Parliament elections: Council reaches agreement on a set of measures to modernise EU electoral law - Consilium". *Consilium.europa.eu*.
4. ↑  "Reform of the Electoral Law of the EU". European Parliament. 喺14 April 2019搵到.
5. ↑  Wieland: "Spitzenkandidat genie is well and truly out of the bottle", Euractiv 11 May 2016
6. ↑  Spitzenkandidat system here to stay, MEPs warn capitals, EU Observer 23 January 2018
7. ↑  "Countdown to 2019 European Elections - The Malta Independent". *independent.com.mt*.
8. ↑  EU chief Jean-Claude Juncker 'will not seek second term', BBC 11 February 2017
9. ↑  "Finland's fitness fiend ready for exhausting EU race". *Financial Times*. 2018-10-01. 喺2018-10-01搵到.
10. ↑  "Merkel backs Bavarian ally as center-right's EU Commission candidate: media | Reuters". 2018-08-31. 歸檔時間2018-08-31. 喺2018-08-31搵到.`{{cite web}}`: CS1 maint: bot: original URL status unknown (link)
11. ↑  "Europe's conservatives nominate Manfred Weber for EU top job". *POLITICO* (美國英文). 2018-11-08. 原著喺2018-11-08歸檔. 喺2018-11-08搵到.
12. ↑  Slovakia's Sefcovic announces bid to head European Commission, Reuters 17 September 2018
13. ↑  Juncker's Dutch deputy bids to succeed him as EU chief, Reuters 10 October 2018
14. ↑  "PES Unites Behind Timmermans As Lead Candidate For 2019 European Elections". *PES*. 原著喺2020年10月1號歸檔. 喺2019年5月26號搵到.
四粒 AA 電
**電池**（粵拼：din6 ci4，劉錫祥：din6 chi4），又叫做**電芯**（din6 sam1），一種將光、輻射、熱同化學反應呢啲能量轉為電力嘅裝置。大致分為兩大類：通過化學反應發電嘅「化學電池」；同埋用熱、光、輻射物理能量發電嘅「物理電池」。

電池係意大利科學家亞歷山度伏特發明，可以將儲落嘅化學能轉成電能嘅裝置，用嗰時佢會有電化學反應，響完整嘅電路放電出來。

電池放出嘅係直流電。

化學電池
----

### 類型

常見電池尺寸比較，由左至右：大電、中電、細電、3A電、4A電、9V電
CR2032 鈕形鋰電池
* 筆芯電（碳鋅電池、錳鋅電池）
	+ 大電（D），台灣同中國大陸都叫「1號電池」
	+ 中電（C），台灣同中國大陸都叫「2號電池」
	+ 細電（AA），香港又叫「2A電」，台灣叫「3號電池」，中國大陸叫「5號電池」
	+ 3A電（AAA），台灣叫「4號電池」，中國大陸叫「7號電池」
	+ 4A電（AAAA），台灣叫「6號電池」，中國大陸叫「9號電池」。
* 9V電
* 鈕電／銀仔電（水銀電池、鋅汞電池、氧化銀電池）
* 鋰電池（唔叉得電，有鈕電同筆芯電兩種，後者通常用响閃光燈；唔同可以充電嘅鋰離子電池或者鋰聚合物電池）
* 鎳電池（可以叉電，通常分為鎳氫電池同鎳鎘電池）

電池大細一覽（英文：List of battery sizes）

用途
--

電池類型
* 電動車/雙動力車/所有車嘅電池
* 相機

舊電池
---

舊電池
舊電池係用過嘅電池，電量少過新電池，再用落去部電器成日冇電到，例如手錶時間唔準、MP3收音機無聲，迫住唔換唔得。

舊電池有分叉得電嘅環保型，同埋用完即棄型。

舊電池亦用嚟比喻過氣政治人。

睇埋
--

* 充電池

|  |  |
| --- | --- |
|  | 維基同享有多媒體嘅嘢：**Electric batteries** |
越秀區嗰條嘅**東華路**（粵拼：dung1 waa4 lou6）係包括咗東西走向嘅東華東路同東華西路；同埋西南–東北走向嘅東華南路同東華北路。呢條馬路係分開咗東南西北四個方向嘅。東邊去到龜崗大馬路、合群路同光東前街嘅交界；南邊去到沿江東路同大沙頭路嘅交界；西邊去到文明路同越秀中路嘅交界；北邊去到中山二路同埋中山一路、農林下路同署前路嘅交界。

概要
--

由於呢兩條馬路係組成咗好似英文字母「X」噉，呢度就分開介紹：

* 東西走向：全長1.7公里，闊8——11米，雙向2車道。
* 西南-東北走向：全長大概1.5公里，闊43米，雙向4——8車道。

東華路嘅四條道路，起點到終點
--------------

* 東華西路：從文明路同越秀中路交界嘅位開始一直去到東川路嗰度
* 東華東路：從東川路嘅位開始一直去到龜崗大馬路同合群路同光東前街嘅交界嗰度
* 東華南路：從沿江東路同大沙頭路交界嘅位開始一直去到東華東路嗰度
* 東華北路：從東華東路嘅位開始一直去到中山二路同埋中山一路、農林下路同署前路嘅交界嗰度

史
-

其實呢條馬路喺清朝嗰陣，東西走向嘅東華路已經逐漸變咗條街道出嚟。喺文化大革命嗰陣改咗嗌「延安路」呢隻名，到咗1982年，東西走向嘅路名已經改返轉頭，啫係依家嗌「東華路」。而西南-東北走向嘅馬路係喺20世紀80年代嗰陣，大沙頭火車站拆咗之後先至起咗嘅一條馬路，後嚟喺起緊江灣大橋同內環路嗰陣順便將呢條馬路都整闊埋。而家西南-東北走向嘅馬路係條主幹道。

經過嘅道路
-----

### 東華東路·東華西路

呢度啲路嘅順序係從西去到東嚟排嘅，其中加粗咗嘅字係主幹道：

* 文明路、**越秀中路**
* 東濠涌高架橋（上面跨過咗，冇匝道落去東華路嗰邊。）
* 較場西路
* 東川路
* **東華南路**、**東華北路**
* 東湖路
* 均益路
* 啟明大馬路
* 龜崗大馬路、東山大街、光東前街

### 東華南路·東華北路

呢度啲路嘅順序係從南去到北嚟排嘅，其中加粗咗嘅字係主幹道：

* **沿江東路**、大沙頭路、大沙頭二馬路
* 廣九大馬路、綠荫路
* 東湖西路
* 築溪東街、牛乳基、合群二馬路、新河浦路
* 東華東路
* **東湖路**
* **中山二路**、**中山一路**、**農林下路**、署前路

特色
--

東華東、西路兩邊有好多舊樓同騎樓，亦有唔少嘅細型餐廳，好似拉腸鋪、甜品鋪、麪檔噉。而東華南、北路爾兩條路喺2000年嗰陣先至整闊咗，條馬路嘅上面主要係有條內環路響度，附近重有內環路嘅上落出口。喺未起好江灣大橋同內環路之前，東華北路係屬於東湖路嘅一部分。

註
-

1. ↑  名字裡的沧海桑田[*失咗效嘅鏈*]